הוועדה לקידום מעמד האישה ולשוויון מגדרי, כנסת 20, פרוטוקול מספר 25, 2015-10-27 10:00

עאידה תומא סלימאן: בוקר טוב.

עאידה תומא סלימאן: אני מתכבדת לפתוח את ישיבת הוועדה לקידום מעמד האישה ולשוויון מגדרי.

עאידה תומא סלימאן: היום ה-27 באוקטובר 2015.

עאידה תומא סלימאן: לפני שאני עוברת לסדר היום, אני חייבת לברך את השתתפות השר לשירותי דת, הרב דוד אזולאי שמכבד אותנו בנוכחותו ונענה לבקשתנו לקיים את הדיון החשוב הזה.

עאידה תומא סלימאן: אני מאוד שמחה על שיתוף הפעולה ועל ההיענות המהירה ואני חייבת לומר שאני מרגישה שאנחנו היום מתחילות פריצת דרך מאוד מעניינת ומאוד חשובה.

עאידה תומא סלימאן: היום אנחנו צריכים לדון בשני נושאים, גם בתקציב של המשרד לשירותי דת והסקירה המגדרית ואיך אנחנו כנשים יכולות להיעזר בתקציב הזה ונהנות או לא נהנות ממנו, אבל גם חשוב לציין שאנחנו היום נדון בתכנית שבאה לענות לצורך קיים בשטח.

עאידה תומא סלימאן: אני יכולה להזכיר מכתב ששלחתי ושיחה הייתה ואכן היו והתקיימו שיחות ביני לבין כבוד השר והעליתי את הנושא.

עאידה תומא סלימאן: לאחר מה שפורסם בעיתונות על התייחסות חלק מהרבנים לכל מיני תלונות שהגיעו מנשים בקהילות שלהם על הטרדות ותקיפות מיניות שעברו, בזמנו פניתי לכבוד השר ואני חושבת שבסופו של דבר מה שמונח מולנו, גם מולי וגם מול כבוד השר – ואני בטוחה מול חברי וחברות הכנסת וחלק גדול מהארגונים והנשים הפעילות בנושא – זאת טובת הנשים עצמן, טובת הילדים ובסופו של דבר טובת החברה, כל חברה.

עאידה תומא סלימאן: היה סיכום שהמשרד לשירותי דת יפעל למען תכנית כלשהי שתכשיר, בהתחלה חשבנו את הרבנים, כדי לעסוק בנושא הזה והיום אני מבינה שיש הצעה שהיא קצת שונה.

עאידה תומא סלימאן: אני חושבת שעצם העובדה שיש הצעה לתכנית של הכשרה, אנחנו נשמע אותה בהקשבה וברצון טוב.

עאידה תומא סלימאן: אני אתן לכבוד השר לפתוח את הישיבה הזאת אבל אני רוצה להגיד שאני יודעת שאנחנו נוגעים היום בנושא כואב, נושא קשה, נושא שאולי אני כמי שבאה מהחברה הערבית, חברה שגם היא ניסתה שנים רבות לא להתייחס לנושא, להחביא אותו, להתבייש בו, לא לתת לו את כובד המשקל הראוי, אני יכולה להבין את השיח שמתקיים היום בחדר הזה.

עאידה תומא סלימאן: אני מאוד מקווה שבסוף הישיבה הזו נצא יותר מחוזקים ומוחזקות ונצליח לפרוץ דרך בכיוון הטוב למען כל הנשים.

עאידה תומא סלימאן: בבקשה, כבוד השר.

דוד אזולאי: תודה רבה גברתי היושבת בראש.

דוד אזולאי: מכובדיי חברי הכנסת, כבוד הרבנית.

דוד אזולאי: ראשית, אני רוצה לברך את היושבת בראש.

דוד אזולאי: זאת פעם ראשונה שאני כאן.

דוד אזולאי: גם כשהייתי חבר כנסת, כמעט ולא הגעתי לכאן אלא לעתים רחוקות מאוד והייתי יותר עסוק בוועדת הפנים מאשר במקומות אחרים.

דוד אזולאי: אני מרשה לעצמי קודם כל לברך אותך ולאחל לך הצלחה בתפקיד ואני מקווה שתביאי כבוד לעירנו עכו.

עאידה תומא סלימאן: תודה.

עאידה תומא סלימאן: אנחנו מאותה עיר.

דוד אזולאי: שנינו מאותו הכפר, אני אומר בלשכה אצלי שפניות של תושבי עכו מקבלות קדימות.

דוד אזולאי: אז פניות של חברי כנסת לצורך העניין, גם הן מקבלות קדימות.

עאידה תומא סלימאן: מצוין.

עאידה תומא סלימאן: אני עוד אנצל את זה.

דוד אזולאי: אבל אל תגזימי.

דוד אזולאי: דבר ראשון, אכן בנושא הזה דיברנו רבות ועם כניסתי לתפקיד בהחלט החלטתי לקחת את הנושא הזה יותר קרוב אלי ולהשתדל לקדם אותו.

דוד אזולאי: נמצא כאן הרב סאמין שהוא אחד האנשים הבכירים במשרד, מנהל מחלקת נישואין ורבנים, והוא מוביל את הנושא הזה.

דוד אזולאי: גברתי היושבת בראש, פעם אצלנו לרב היה תפקיד ותפקידו היה ענייני הלכה.

דוד אזולאי: היו פעם שוחטים עופות והיו באים לרב לשאול מה צריך לעשות במקרה כזה או אחר ואיך מכשירים את הבשר ואיך מכשירים את העוף.

דוד אזולאי: מה לעשות, לצערנו העולם התקדם והכול מתקדם והיום הרב כמעט ולא עוסק בדברים האלה אלא יש מקומות שהרב הוא יותר עובד סוציאלי, מגשר, עושה שלום בית ופחות עוסק בהלכה.

דוד אזולאי: לכן דווקא זאת הנקודה שהביאה אותי לכך שהרב אכן צריך להיות מעורב.

דוד אזולאי: אני רוצה להגיד שיהיה ברור, שלא נחשוב שהרב עוסק רק בדברים אלה.

דוד אזולאי: לרב יש עדיין עריכת חופות, עירובין, קידושין והרבה נושאים אבל אין ספק שהנושא הזה הוא נושא חדש שאנחנו לאט לאט מתחילים להיחשף אליו ואנחנו לוקחים את הנושאים האלה בצורה רצינית ומתייחסים אליהם בצורה הכי ראויה.

דוד אזולאי: לכן אנחנו כרגע נמצאים באיזשהו פיילוט, כפי שאמרתי לך היום בשיחתנו בעל פה.

דוד אזולאי: אחד הדברים שאנחנו מגלים הוא שיש פעמים שלא תמיד נעים לבוא ולפתוח את הדברים בפני הרב.

דוד אזולאי: תמיד יש את העזר כנגדו שזאת אשתו הרבנית, ומה לעשות, יותר פתוחים אל הרבנית, יש גישה יותר אליה והיא יותר פנויה.

דוד אזולאי: ניגשים אליה ומדברים אתה.

דוד אזולאי: אני מכיר את זה באופן אישי.

דוד אזולאי: לא תמיד מצליחים להגיע אלי ותמיד יודעים למצוא את הדרך לאשתי.

דוד אזולאי: אל תגידו שגיליתי לכם סוד, אבל דרך האישה אפשר לתת הרבה פתרונות.

דוד אזולאי: לכן בעניין הזה אני בהחלט מברך על היוזמה, זאת יוזמה ברוכה, לשתף את הרבניות.

דוד אזולאי: אבל יחד עם זאת אני חושב שאי אפשר להטיל מטלות על אשת הרב מבלי להכשיר אותה לתפקיד הזה וזה אחד הדברים שאנחנו כרגע פועלים.

דוד אזולאי: אנחנו נמצאים ממש בשלבי הכנה.

דוד אזולאי: הרב סאמין יתקן אותי אם אני טועה, אבל אני חושב שזאת פעם ראשונה שאנחנו חושפים את הנושא הזה בפני הציבור הרחב ואומרים שהרבנית היא בעצם עזר לרב בכל מה שצריך בקהילה שלו.

דוד אזולאי: אני מציע שבעניין הזה אני אסתפק בפתיחה שלי ואני אבקש שהרב סאמין ירחיב בנושא.

דוד אזולאי: אני כאן ואם יהיו שאלות, אשמח להשיב עליהן.

עאידה תומא סלימאן: כבוד השר, אם אפשר, לפני שאנחנו נכנסים לתכנית, תתייחס קצת לעניין של התקציב של המשרד.

דוד אזולאי: אני יודע שזה הנושא.

דוד אזולאי: אני מציע שנחלק את הדיון לשניים, ברשותך, כאשר הנושא הראשון הוא הנושא עליו התחלנו לדבר ולצורך הנושא השני יושב כאן חשב המשרד שבוודאי יציג את הדברים.

דוד אזולאי: במספרים אני חלש ולכן אני נותן את זה לאנשי המקצוע.

עאידה תומא סלימאן: אנחנו רוצים אותך להחלטות של מדיניות ולא למספרים.

דוד אזולאי: בסדר.

דוד אזולאי: אני כאן.

דוד אזולאי: אני שומע את הדברים.

דוד אזולאי: אין בעיה.

דוד אזולאי: אני כאן.

עאידה תומא סלימאן: אני מקבלת את ההצעה.

עאידה תומא סלימאן: אנחנו נתחיל בעניין של התכנית וקודם כל נשמע את ההצעה.

עאידה תומא סלימאן: אני לא הרחבתי בהתחלת הדברים שלי ולא התייחסתי לחומרת המצב.

עאידה תומא סלימאן: אני חושבת שלפעמים כדאי לנצל את הזמן כדי לנסות למצוא פתרונות.

עאידה תומא סלימאן: כל מי שיושבת ויושב בחדר הזה יודעים שהמצב הוא חמור וזה לא רק בגלל שאנחנו מדברים על החברה הדתית יהודית אלא באופן כללי.

עאידה תומא סלימאן: כל הנושא של הטרדות ושל תקיפות מיניות, זה נושא עליו דיברנו כמה פעמים בוועדה הזאת ולצערי הרב נמשיך לדבר עליו.

עאידה תומא סלימאן: אני חושבת שעצם העובדה שלא ניתנו מענים בחברה הדתית, זה מה שהחמיר את המצב ואת קשר השתיקה סביב הנושא.

עאידה תומא סלימאן: זה החמיר את המצב.

עאידה תומא סלימאן: אנחנו נקשיב לתכנית ואני בטוחה שלחברות הכנסת וגם לכבוד הרבנית שאני מברכת על השתתפותה אתנו גם היום יהיה מה להגיד לגבי התכנית.

<חזקיהו סאמין: בוקר טוב.

<חזקיהו סאמין: רציתי להקדים ולומר שמאז כניסתו של השר לתפקיד, בעצם היותו מגיע מהשטח, איך שהנושא הזה עלה – היו תלונות והייתה פנייה של יושבת ראש הוועדה – מיד ביקש ממני להכין איזושהי תכנית בעניין ולראות איך אנחנו גורמים לכך שדברים כאלה לא יישנו.

<חזקיהו סאמין: אני יצרתי קשר עם רשויות הרווחה ועם ידידי שיושב כאן, הרב אשר מלמד, שחוץ מזה שהוא רב מחוז המרכז, הוא גם איש הקשר בין הרבנים לבין המשטרה, זה תפקיד נוסף שיש לו, והבנו שכאן צריך לעשות משהו מעבר וזאת מכמה סיבות.

<חזקיהו סאמין: הדברים שאני אומר, הם תמיד היו בעבר אבל הם התחדדו בעיקר בתקופה האחרונה והגיעו גם סיפורים, כמו שאמרתי, לכלי התקשורת.

<חזקיהו סאמין: הרב בעיקרון מאז ומתמיד נותן את הפסיקה, את ההלכה ואת כל הדברים שהתושבים צריכים.

<חזקיהו סאמין: אבל מיום ליום מתרחב העניין הסוציאלי.

<חזקיהו סאמין: היום, איך שאני רואה את הדברים, שמונים אחוזים מהנושאים בהם הרב עוסק אלה נושאים סוציאליים ואולי עשרים אחוזים בנושא ההלכתי.

<חזקיהו סאמין: אין כאן הכשרה לא לרבנים וכמובן לא לאשתו.

<חזקיהו סאמין: אין להם הכשרה בנושא הזה של העניינים שנחשפים בפניהם.

<חזקיהו סאמין: כיוון שכאן מדובר בוועדה לקידום מעמד האישה, אני אדבר בעיקר בנושא של נשים ותקיפה של נשים.

<חזקיהו סאמין: בדרך כלל, אני יודע את זה ממש מידיעה ברורה, הן מגיעות לרב – לאו דווקא אנשים דתיים – ומצפים מהרב ומהרבנית שייתנו להם סעד רוחני ונפשי.

<חזקיהו סאמין: כך הם רואים את הרב.

<חזקיהו סאמין: לכן המפגש הראשוני של אותן נפגעות בהרבה מן המקרים הוא דווקא אצל הרב וכאן אנחנו צריכים לתת לו את הכלים הנדרשים כדי שידע איך להתמודד עם זה.

<חזקיהו סאמין: כמו שאומרים, מוות וחיים ביד הלשון.

<חזקיהו סאמין: לפעמים יש את הדברים שצריך לומר ויש את הדברים שאסור לומר אותם.

<חזקיהו סאמין: הכלים האלה הם כלים מקצועיים שצריך ללמוד אותם.

<חזקיהו סאמין: אנחנו חשבנו דווקא לקחת את סוג העזר כנגדו, את הרבנית, משום שהרב מאוד מאוד עסוק בכל ענייני הקהילה, הלכה, עירובין, כשרויות, נישואין, ולאישה יש יותר אפשרות וגם את הזמן לעסוק בעניין וגם יותר מתאים שהאישה תתעסק בעניינים האלו.

<חזקיהו סאמין: כמו שאמרתי, אישה שבאה להתלונן, יהיה לה יותר קל לבוא דווקא לרבנית ולא לרב עצמו.

<חזקיהו סאמין: בשלב ראשון אנחנו רוצים לתת לכל נשות הרבנים יום עיון.

<חזקיהו סאמין: מדובר על 600 רבנים שנמצאים בתקן.

<חזקיהו סאמין: התכנית היא להביא את נשותיהם ליום עיון בו ניתן להם יום שלם נגיעות בכל העניינים.

<חזקיהו סאמין: אני שוב אומר, אלה עניינים סוציאליים ולא רק נושא של תקיפות נשים.

<חזקיהו סאמין: יש גם פגיעות בילדים, יש גם עניין של שלום בית וכולי.

<חזקיהו סאמין: אנחנו רוצים להכשיר אותן בכל הנושאים האלו אבל יום העיון יהיה משהו כללי לכל נשות הרבנים.

מיכל רוזין: שלום בית זה שם מכובס לאלימות במשפחה?

מיכל רוזין: כדי שנדע על מה אנחנו מדברים.

<חזקיהו סאמין: שלום בית, אלה בעיות בין בני זוג שאפשר לפתור אותן ולהציל את חיי הנישואין שלהם.

<חזקיהו סאמין: קודם כל, זה גם ולא רק.

<חזקיהו סאמין: לפעמים אפשר להציל את חיי בני הזוג עם כל המשמעות של גירושין ואני חושב שכאשר הרב פונה, יש גם את העזר כנגדו כך שאשת הרב יכולה לדבר עם האישה והרב עם הגבר.

<חזקיהו סאמין: בכל אופן, אנחנו מתכננים לעשות יום עיון בעזרת השם בעוד חודש ולאחר מכן ניקח את הנשים שנראה אותן מתאימות יותר ופעילות יותר ונשקיע בהן קצת יותר וניתן להן קורסים עד שנהפוך אותן ממש למקצועיות יותר בנושאים עליהם אנחנו מדברים.

<חזקיהו סאמין: זאת התכנית.

<חזקיהו סאמין: כמו שהשר אמר, כרגע מדובר בפיילוט.

<חזקיהו סאמין: אנחנו רוצים להתחיל בזה ובעזרת השם אנחנו מקווים שנעשה ונצליח.

<חזקיהו סאמין: רציתי לומר עוד משהו.

<חזקיהו סאמין: מי שהכין את דף העמדה היא עורכת הדין ורדית רוזנבלום.

<חזקיהו סאמין: אם אתם רוצים לשאול אותה קצת יותר על הנייר, היא תוכל להרחיב.

עאידה תומא סלימאן: תודה.

עאידה תומא סלימאן: אני קראתי את נייר העמדה ואני חייבת לציין קודם כל שעצם העובדה שיש הכרה בחשיבות הנושא, עצם העובדה שיש כוונה להתחיל לטפל בנושא הזה, אני מברכת על כך ורואה בה צעד מאוד חיובי לכיוון ששנים כבר אנחנו מסמנות ומדברות עליו.

עאידה תומא סלימאן: אני חייבת להגיד כבוד השר, אני יודעת איזה אומץ צריך כדי לבוא ולהגיש תכנית כזאת ואני מברכת על האומץ הזה.

עאידה תומא סלימאן: אני רואה שיש אפשרות להתחיל מכאן ולבנות משהו אתו נתקדם ונרחיב אתו את האפשרויות של מתן סיוע ותמיכה.

עאידה תומא סלימאן: אני יודעת שלפעמים אני משתמשת במלים ובטרמינולוגיה שהיא לא בדיוק מתאימה אבל שנינו מבינים אחד את השני ויודעים שאנחנו מדברים – כך אני מקווה – על אותו הדבר.

עאידה תומא סלימאן: אבל אני חושבת שקצת פרטים על שאלות שעוברות בראש לאחר שציינתי את הצדדים החיוביים והייתי כנה עת ציינתי אותם, אני חושבת שהרבה מהשאלות שעוברות אצלי בראש, בטוח עוברות אצל חלק מהנוכחים והנוכחות כאן, כולל חברות הכנסת.

עאידה תומא סלימאן: אחת השאלות שמעניינות אותי.

עאידה תומא סלימאן: נכון, יום עיון כזה שיפרוס את היריעה וייתן לגיטימציה לפתיחת השיח בנושא הזה, אני חושבת שהוא רעיון טוב מאוד, אבל מהו החלק של נשות ואנשי מקצוע?

עאידה תומא סלימאן: אם זאת אקדמיה או אם אלה נשים שכבר מנוסות מאוד, ואנחנו יודעים שיש היסטוריה של כמעט שלושים שנים של ארגוני נשים שהגישו עזרה וסיוע לנשים.

עאידה תומא סלימאן: כולנו יודעים שנשות הרבנים או אפשר להגיד הרבניות – ותקנו אותי אם אני עושה איזושהי טעות בנושא הזה – צריכות הכשרה מקצועית.

<קריאה: בינתיים את בסדר.

<חזקיהו סאמין: יותר מתאים לומר נשות הרבנים.

עאידה תומא סלימאן: הן צריכות הכשרה מקצועית כדי לא רק לדעת מה לעשות אלא גם לדעת מה לא לעשות ומה לא להגיד.

עאידה תומא סלימאן: אבל אני שמעתי שהמפגש הראשון הוא בדרך כלל עם הרב עצמו ואני חושבת שאי אפשר לפסוח על המפגש הראשון כי בעצם אחת הבעיות בגללה העלינו את הנושא הזה הייתה שחלק מהרבנים, בגלל שהאמינו שזה למען הקהילה, בגלל שהאמינו שזה למען המשפחה וכנראה, אני לא יודעת, לא ידעו משהו אחר, לא ידעו שאי אפשר להשתיק קול כזה ולא ידעו שזה בסופו של דבר פוגע גם בקהילה וגם באישה ובכולם, איך הרבנים יעברו את המפגש הראשון הזה?

עאידה תומא סלימאן: אני חושבת שחייבים גם לדבר על הכשרה, לפחות הכשרה אלמנטרית.

עאידה תומא סלימאן: דבר אחרון הוא מה עם הקשר במקרים של למשל קטינים וקטינות?

עאידה תומא סלימאן: מה עם חובת הדיווח?

עאידה תומא סלימאן: אני יודעת שלחברת הכנסת מיכל רוזין יש הצעת חוק בנושא הזה.

עאידה תומא סלימאן: אשת המקצוע שהכינה את הדף, עורכת הדין ורדית רוזנבלום, אם יש לך תשובות התחלתיות או שחברות הכנסת יש להן עוד שאלות ואז תעני על הכול.

עליזה לביא: אני מברכת על היוזמה.

עליזה לביא: זה דיון מאוד מאוד חשוב ואני מברכת את השר.

עליזה לביא: היוזמה היא יוזמה מבורכת אבל אני קוראת מכאן גם לשר ובכלל לרבנים הראשיים ואומרת שבתהליך הכשרת הרבנים, בתהליך עצמו של הכשרת הרבנים, צריכה להיות יחידה בנושא הזה.

עליזה לביא: לא יכול להיות שרבנים במדינת ישראל ממשיכים לעבור את תהליך ההכשרה שלהם בלי שום שיחה בנושא.

עליזה לביא: אדוני, בעקבות האירוע שהיה בצפון, אני אפילו לא יכולה לקרוא לבן אדם הזה רב, בעקבות כל מה שהיה בצפון, וראיתי את העבודה של הרב אליהו בעניין - - -

דוד אזולאי: אני מציע, תדעו להבחין ולדעת שלא כל מי שהולך עם כיפה ומגבעת וזקן, הוא רב.

עליזה לביא: אדוני צודק.

דוד אזולאי: יש רבנים בהגדרה ואני מאוד מאוד מבקש לדעת להבחין בדברים האלה.

עליזה לביא: אדוני צודק, אבל אנשים שמקבלים תעודת רב במדינת ישראל, הם רבנים.

דוד אזולאי: נכון.

עליזה לביא: אותו אדם שהייתה לו קהילה ומערכת של חינוך, פשע בנשים בנות הקהילה שלו שעבורן הוא היה רב.

<חזקיהו סאמין: הוא לא היה רב.

<חזקיהו סאמין: הוא לא קיבל תעודה ולא קיבל הסמכה.

<חזקיהו סאמין: הוא גם לא בתקן.

<חזקיהו סאמין: זה סתם כדי לתקן.

עאידה תומא סלימאן: אני חושבת ששני הצדדים יודעים שמדובר על מעמד שלפעמים נקנה באופן רשמי על ידי המדינה ויש מעמד שנקנה על ידי הציבור.

עליזה לביא: שלא לדבר על מוסדות החינוך שקיבלו תקציב מהמדינה.

עליזה לביא: בסדר?

עליזה לביא: אולי המדינה צריכה לבוא ולבדוק למי היא נותנת כסף ואולי אחד התנאים תהיה גושפנקא של הרבנות הראשית.

עליזה לביא: אבל כיום שני דברים.

עליזה לביא: במהלך הזה של הכשרה של רב, אין שום תשומת לב לעניין הזה ואין יחידה.

עליזה לביא: זה דבר ראשון שאני רוצה בבקשה מאדוני השר להתייחס אליו ואם אדוני יכניס את זה כפועל בעבודתך, אני מאוד מאוד אשמח לכך ואני אשמח לקבל כאן תשובה.

עליזה לביא: רציתי לשתף את הוועדה ואת גברתי ולספר שפניתי לרב אליהו וכולם יודעים שדעתי לא הייתה כדעתו בהרבה מאוד מהנושאים אבל נוכח ההתנהלות של האירוע בזמן אמת והעשייה של הרב אליהו, זאת לא חדשה שאני אבשר כאן שזאת פעם ראשונה שבציבורים בציונות הדתית, בציבורים המכונים חרד"ליים, יש התנהלות כזאת.

עליזה לביא: אנחנו מכירים גם את "פורום תקנה" ואת ההתנגדות שהייתה לו בעיקר מהקבוצות הללו.

עליזה לביא: "פורום תקנה", את מכירה גברתי את היוזמה הזאת.

עליזה לביא: בעיקר מהקבוצות הלו הייתה התנגדות רבה ל"פורום תקנה".

עליזה לביא: יזמתי מפגש עם הרב אליהו וביקשתי להכיר לו ארגונים.

עליזה לביא: יושבת כאן נציגת מרכזי הסיוע וביקשתי את העזרה שלכם.

עליזה לביא: ישבנו יחד עם הרב אליהו ועם רבנים בתוך הקבוצה הזאת.

עליזה לביא: יהיה יום עיון גם לרבנים הללו של הגרעינים בנושא הזה.

עליזה לביא: היו אתנו עוד שני ארגונים, המרכז בירושלים שדבי מנהלת אותו ודבי הייתה אתנו וגם לקחה אחריות על יום העיון הזה ונותנת את התכנים, וגם הזמנו את אפרת מארגון "אל הלב".

עאידה תומא סלימאן: חברת הכנסת לביא, אנחנו רצינו להתמקד עכשיו בתכניות, אם אפשר.

עאידה תומא סלימאן: תודה.

עאידה תומא סלימאן: אני מבקשת, אם יש שאלות לתכנית הספציפית, בבקשה ואחר כך ננסה להעלות את הנושאים כדי לקבל תשובות.

שולי מועלם-רפאלי: יש לי שתי שאלות.

שולי מועלם-רפאלי: גם אני כמובן מברכת.

שולי מועלם-רפאלי: אני חושבת כמעט ברכת שהחיינו, כמעט בשם המלכות, על מהלך דרמטי – וזה מהלך דרמטי – בתוך העולם הזה.

שולי מועלם-רפאלי: שתי שאלות.

שולי מועלם-רפאלי: אותן נשות רבנים, הרבניות, אני מציעה לתת להן מקום ולהפסיק לקרוא להן עזר כנגדו למרות שמקובל הביטוי הזה, אבל אם אנחנו נותנים להן תפקיד כזה, בואו, ניתן להן גם מעמד במינוח.

שולי מועלם-רפאלי: אלה נשים שבעצם זה המקצוע שלהן?

שולי מועלם-רפאלי: הן נשות רבנים במקצוע?

שולי מועלם-רפאלי: זאת אומרת, ממה נפשך, נגיד הרב בישוב שלי, אשת הרב עמוסה לעייפה.

שולי מועלם-רפאלי: האם נתנו דעתנו על השאלה הזאת?

שולי מועלם-רפאלי: האם יש להן פנאי גם פיזית וגם נפשית לעסוק בתחום כזה?

שולי מועלם-רפאלי: שאלה שנייה.

שולי מועלם-רפאלי: מאוד מאוד חסרות לי נשים בתוך התהליך במשרד.

שולי מועלם-רפאלי: אני מוקירה, מעריכה ומכירה את ורדית.

שולי מועלם-רפאלי: האם בתוך התכנית הזאת המשרד בעצם קולט נשים או גברים, אבל אני ברשותך כרגע אתרכז בנשים, שהן מומחיות בתחום ושצברו ידע?

שולי מועלם-רפאלי: יש כאן ידע שהוא ידע של הציבור.

שולי מועלם-רפאלי: יושבות כאן חלקן, יושבות נוספות במקומות רבים אחרים ואני שואלת האם המשרד מתכוון לקלוט נשים שהן בעלות ידע רב בנושא הזה כדי להניע את התכנית המבורכת הזאת.

שולי מועלם-רפאלי: אלה היו שתי השאלות שלי.

זאב בנימין בגין: אם אפשר להסביר לי – אני פחות מתמצא מחברותיי בנושא הזה ולא עסקתי בו – מהו המעמד של אשת רב, של רבנית, בייחוד עם כניסתן למעמד שהמשרד יבורך על כך רוצה להעניק להן, שהוא יותר רשמי או יהיה חצי רשמי?

זאב בנימין בגין: הוא יהיה כרוך בשכר?

זאב בנימין בגין: הן תהיינה עובדות מדינה?

זאב בנימין בגין: השאלות האלה, אם לא עולות עכשיו, הן יעלו בהמשך הדרך.

זאב בנימין בגין: מה מידת אחריותן?

זאב בנימין בגין: גם זה ייבדק מתי שהוא.

זאב בנימין בגין: כלומר, תצוצנה בעיות כאלה.

זאב בנימין בגין: אולי לא כל התשובות בידכן עכשיו אבל מה שיש, יהיה טוב אם אני אוכל לשמוע, ואם לא, בוודאי זה נושא שנצטרך ותצטרכו לדון בו בזמן הקרוב כאשר תתחיל הפעולה הרחבה.

זאב בנימין בגין: אני חושב שזה מאוד נדיר שאדם מקבל תפקיד רשמי בתוקף היותו בן/בת זוג.

זאב בנימין בגין: אנחנו בדרך כלל אפילו מתנגדים לתרגילים כאלה.

זאב בנימין בגין: שואלים איפה ניגוד העניינים וכן הלאה.

זאב בנימין בגין: זאת מסגרת חדשה.

זאב בנימין בגין: כלומר, היא ישנה במסורת שלנו ושם, בקהילה, הכול מבינים את ההבדלה המתאימה אבל כאן אנחנו צועדים צעד אחד קדימה לכיוון הממלכה ויתעוררו שאלות.

עליזה לביא: הערה מצוינת.

עאידה תומא סלימאן: הערה מצוינת.

עאידה תומא סלימאן: גם ההערה על תגמול בגין העבודה שתיעשה.

זאב בנימין בגין: יש יתרון לבורים.

זאב בנימין בגין: אומרים לי שזאת הערה מצוינת וזה יתרונו של בור.

עליזה לביא: מי שבא מבחוץ, רואה את דברים שאנחנו לא רואים אותם.

עאידה תומא סלימאן: אני רוצה להגיד משהו מהכיוון האחר לגמרי.

עאידה תומא סלימאן: האם כולם מודעים שלאחר השתלמויות והכשרות כאלה ולאחר טיפול במקרים כאלה נשות הרבנים לא יהיו אותן נשות רבנים?

עליזה לביא: את מפחידה אותם.

עליזה לביא: זה לא טוב.

עאידה תומא סלימאן: לא.

עאידה תומא סלימאן: זה נשמע אבסורדי שזה בא ממני אבל אני חושבת שצריך גם לראות את התהליכים המקבילים.

עאידה תומא סלימאן: חברת הכנסת רוזין רוצה לשאול שאלות.

עליזה לביא: רק הערה.

עליזה לביא: זה ממש לא אבסורדי לשמוע את זה ממך.

עליזה לביא: אני רוצה להגיד לך שיש הרבה מאוד דפוסים מאוד דומים גם בחברה הערבית וגם בחברה היהודית לגבי אחריות של נשים של אנשי רוח.

עאידה תומא סלימאן: אני דווקא התייחסתי לתהליכים שראיתי שקורים אצל המתנדבות במרכז הסיוע אותו הפעלתי במשך שנים, התהליכים שראיתי אצל מנהלות המקלטים והמתנדבות מקלטים.

עאידה תומא סלימאן: להגיד את האמת, את התהליך שאני בעצמי עברתי מ-1992, עת התחלתי לפעול בנושא הזה, ועד היום.

עאידה תומא סלימאן: אני ראיתי מה זה עשה לי.

<קריאה: בואי לא נגלה את כל הסודות כי אחרת באמת מישהו כאן יתחרט.

עליזה לביא: מדובר בנשים משמעותיות בקהילה לבוא ולקחת אחריות כאשר אנחנו רואים את המחדלים הללו.

עליזה לביא: בנושא של עגונות, במדינות האיסלם הרבה מאוד רבנים פנו לקאדי והיו שיתופי פעולה לגבי התרת עגונות.

עליזה לביא: זה לא משהו שאנחנו ממציאות כאן ב-2015.

עאידה תומא סלימאן: לא.

עאידה תומא סלימאן: אני לא אמרתי שזה משהו חדש.

עליזה לביא: היו שיתופי פעולה.

עאידה תומא סלימאן: את לקחת את זה לכיוון אחר לגמרי עליו לא חשבתי.

עאידה תומא סלימאן: אני דווקא מדברת מהגרון של פמיניסטית שעברה בעצמה שינוי ותהליך.

עאידה תומא סלימאן: בבקשה, חברת הכנסת רוזין, שאלות כדי שניתן גם לתשובות להישמע.

מיכל רוזין: תודה.

מיכל רוזין: אם תרשי לי ממש בקצרה בכל זאת לברך.

מיכל רוזין: אני יודעת שאצלי זה חריג, אבל זה חשוב.

מיכל רוזין: אני חושבת שאנחנו מתחילים כאן מהפכה קטנה ומשמעותית מאוד.

מיכל רוזין: כמי שמטפלת בנושא הזה במשך שנים וגם שומעת את המצוקה הקשה מתוך המגזר החרדי, הגעתי למקומות ופגשתי אנשים שבאמת פתחו את סגור ליבם ועדיין לא מצאו את הדרך כיצד לטפל בנושא, אני חושבת שהשר אזולאי מרים כפפה חשובה ביותר ואמיצה ביותר.

מיכל רוזין: זה לא מובן מאליו וברור שעוד יהיו לנו טענות בדרך, בעיות, קשיים וליקויים אבל אין ספק שכולנו כאן מברכים.

מיכל רוזין: אני חייבת לציין לטובה, וחייבים להגיד, את העיתונות החוקרת שעשתה כאן עבודה מדהימה ואני אומרת לכם שמה שהתפרסם זה קצה קצהו של מה שהיה.

מיכל רוזין: כמי שהייתה מעורבת, העדויות היו קשות מנשוא.

מיכל רוזין: אני רוצה לומר בהמשך לדברים שלך עאידה, לקחת את זה קצת לזווית אחרת והיא גם חשובה, שאני רואה שיש כאן דברים מאוד מאוד חשובים כמו הכשרה, התכנסות קבועה, השתלמויות וכל הדברים האלה שהם מאוד חשובים.

מיכל רוזין: לא פעם אמרנו לגורמי המשטרה ומשרד המשפטים שלא מספיק לעשות יום עיון אחד של שלוש שעות אליו מגיעים שופטים ופרקליטים, ואל תבינו אותי לא נכון כי זה חשוב, אבל זה לא מספיק.

מיכל רוזין: אני חושבת שהתכנית כאן נותנת מענה למשהו מתמשך יותר, מלווה יותר, מעמיק יותר וזה חשוב ביותר.

מיכל רוזין: דבר אחד חסר לי כאן וזה, עאידה, ואת כמוני תדעי כמה זה חשוב, נושא התמיכה בנשות הרבנים.

מיכל רוזין: העניין של תמיכה.

מיכל רוזין: כאשר אתה סופר את הנושא הזה, ותאמינו לי שמהרגע שהן אחראיות על הנושא, הן יספגו את זה מבוקר ועד לילה לצערי הרב, וזה ישטוף את חייהן בצורה שלפעמים היא מציפה.

מיכל רוזין: ולכן חשוב מאוד לתת להן תמיכה.

מיכל רוזין: לא מספיק רק הכשרה אלא את הכלים וגם למי הן יכולות לפנות.

מיכל רוזין: יושבת כאן דבי גרוס חברתי היקרה, מנהלת מרכז הסיוע של המגזר החרדי והדתי לאומי בירושלים והיא עושה עבודה מדהימה וצריך לחבר אותן למקום הזה כך שהן יכולות לקבל תמיכה.

מיכל רוזין: כאשר הן כל היום יספגו את הסיפורים ואתה קשיים, הן יצטרכו לקלוט ולהכיל את אותו קושי של הנשים שפנו אליהן עם סיפורים קשים על עצמן, על חברות, על ילדות, על בנות, על בנים.

מיכל רוזין: צריכה להיות שם מערכת תמיכה.

מיכל רוזין: מערכת התמיכה מאוד חשובה שתעטוף אותן ותחזק אותן.

עליזה לביא: מהניסיון הרב שלך וגם ההערה של חבר הכנסת בגין, כל אחת יכולה לעשות את זה?

עליזה לביא: זה שהיא אשת רב, אין לה את הכלים.

מיכל רוזין: את יכולה לעשות את זה עם הכשרה.

עאידה תומא סלימאן: אני נדהמת.

עאידה תומא סלימאן: השאלות שעולות כאילו פתאום אנחנו מבקשות מנשות הרב לטפל בזה.

עאידה תומא סלימאן: אנחנו יודעות שהן עושות את זה בהרבה מקרים בלי שום הכשרה.

עאידה תומא סלימאן: אנחנו מדברות על מצב חדש.

עאידה תומא סלימאן: אנחנו רוצות להכשיר אותן לעשות את זה.

עאידה תומא סלימאן: יש לנו דיון לגבי כמה הכשרה, מה סוג ההכשרה, איזה סוג של תמיכה אבל זה משהו אחר.

עאידה תומא סלימאן: אנחנו עוברים לשלב אחר.

עאידה תומא סלימאן: יש מציאות מסוימת ובואו לא נשלה את עצמנו.

עאידה תומא סלימאן: אשתו של הרב היא גם כתובת, אם נרצה או לא נרצה, אם היא הוכשרה או לא הוכשרה.

עאידה תומא סלימאן: היא כתובת.

עאידה תומא סלימאן: בואו נעשה את זה כך שהמצב יהיה אחר.

<ליאת קליין: אפשר לשאול שאלה?

<ליאת קליין: רציתי עם השאלה לומר עוד משהו.

עאידה תומא סלימאן: אני יודעת.

עאידה תומא סלימאן: אני מכירה את הטריק הזה אבל עכשיו אנחנו בשלב שאלות.

<ליאת קליין: אני לא ארחיב בברכות שלי.

<ליאת קליין: אמרתי קודם שאני יושבת כאן והדיון הזה הוא מרגש מאוד.

<ליאת קליין: פגיעה מינית, אני אגיד ממש במשפט, היא חוצת מגזרים והיא חוצת תרבויות.

<ליאת קליין: היא בכל מקום אבל כן יש איזשהו קשר שתיקה מיוחד במגזר החרדי שלא נתנו עליו את הדעת, לפחות לא כאן, לפחות לא כך ברמה הזאת, ומה שקורה כאן, זאת בשורה אמיתית.

<ליאת קליין: אני מברכת על זה.

<ליאת קליין: הזכרתם את הנושא של ההכשרות.

<ליאת קליין: יש כמה נושאים שחייבים להיות בתוך ההכשרות האלה וזה גם הנושא של איתור וזיהוי של כתובת.

<ליאת קליין: הרבה פעמים אנשים ונשים מגיעים לדווח והם לא מספרים על הפגיעה עצמה אלא הם מספרים על דברים אחרים.

<ליאת קליין: אישה יכולה לבוא להתייעץ עם הרבנית על הרבה דברים כאשר ברקע זה עומד.

<ליאת קליין: צריך לקבל את הכלים איך לזהות ולאתר.

<ליאת קליין: הדבר השני הוא איך מדווחים במקרים שיש חובת דיווח באופן לא פוגעני ומה הם כל המסלולים ואיך עושים את זה נכון.

<ליאת קליין: הדבר הנוסף הוא איך מעניקים סעד ראשוני וסיוע, והזכרתן את זה מאוד יפה, גם למי שנותנת את התמיכה וגם לאוכלוסייה.

<ליאת קליין: כמה שאלות קטנות שהיו לי.

<ליאת קליין: הראשונה, בצידה של ההכשרה ובצד ההקמה של המוסד הזה, של התפקיד של הרבנית שהוא מאוד מאוד חשוב, צריך לראות גם איך מעבירים את זה החוצה, את הבשורה הזאת כך שאנשים ידעו לפנות וידעו שזה קיים, ודרך זה גם קצת אולי לסדוק באותו קשר שתיקה מאוד מאוד חזק שאולי הוא הדבר הכי קשה.

<ליאת קליין: אולי כך לשאול גם מה קורה במקרים ואם אולי חשוב לעוד כתובת חיצונית חוץ מהרב ואשתו.

<ליאת קליין: יש מקרים מאוד נדירים ובמקרה שהרב הוא הפוגע, ויש מקרים של ניצול סמכות, בכל התחומים ובכל השופטים, ראשי קהילות.

<ליאת קליין: צריך לחשוב על עוד כתובת בקהילה שעובדת עם הרבנית כך שיהיה יותר נוח במצבים שבאמת קיימים ניגודי עניינים כדי לייצר את המודל הזה שיהיה שלם.

<ליאת קליין: באותם מקרים שאני מקווה שיהיו מאוד מאוד נדירים.

<ליאת קליין: הדבר האחרון.

<ליאת קליין: אני חושבת ששווה, והזכרתם כאן את הרב מלמד שהוא דמות מאוד חשובה בחיבור בין הרשויות לבין המגזר החרדי, לראות איך בתוך התכנית הזאת אולי מרחיבים את יחסי האמון ושיתוף הפעולה עם הרשויות ועם הממסד.

<ליאת קליין: זה הגיע גם מרבנים אתם דיברנו.

<ליאת קליין: ליצור איזשהו ממשק גם בתחום המשפטי וגם עם הממסד ועם הציבור החרדי כדי להעמיק את שיתוף הפעולה כי רק שילוב זרועות כזה יכול באמת להוליד שינוי אמיתי.

עאידה תומא סלימאן: אני חייבת להגיד, שאלה מאוד מעניינת.

עאידה תומא סלימאן: ידעתי שזה יבוא.

עאידה תומא סלימאן: בסדר.

עאידה תומא סלימאן: תודה.

עאידה תומא סלימאן: עורכת הדין ורדית רוזנבלום.

<ורדית רוזנבלום: שלום רב.

<ורדית רוזנבלום: רציתי לפתוח ולומר שאני נמצאת כאן בשלושה כובעים, אבל כנראה שאני נמצאת כאן בארבעה כובעים.

<ורדית רוזנבלום: אני גם חרדית, וכל מה שאמרתם כאן על העובדה של קשר שתיקה ושינויים שעוברים בחברה החרדית, יש היום הרבה פתיחות לכל הנושאים האלה.

עליזה לביא: יותר פתיחות.

<ורדית רוזנבלום: הרבה יותר, נכון, אבל יש כוחות שמובילים את הפתיחות הזאת גם פנימה, כוחות ראויים וחזקים.

<ורדית רוזנבלום: כמי שנמצאת שם בתוך הצומת הזאת המאוד חשובה, אני רוצה להגיד לכם שדברים נעשים ומשתנים אבל לא נרחיב בזה כרגע.

<ורדית רוזנבלום: הכובע הראשי בו אני נמצאת כאן הוא כמוזמנת של המשרד לשירותי דת והשר שעומד בראשו.

<ורדית רוזנבלום: אני רוצה לומר שהפנייה אלי נעשתה מתוך מודעות מאוד רחבה שיש היום בקרב המשרד לכל הנושאים האלה, לרגישות הזאת.

<ורדית רוזנבלום: רק היום ראינו ב"ישראל היום" עוד סיפור שנחשף.

<ורדית רוזנבלום: המקרים האלה, אגב, לא קשורים רק לרבנים אלא בכלל לכל הנושא של יחסי מטופל-מטפל.

<ורדית רוזנבלום: הנושא הזה נמצא גם בספרות המקצועית.

<ורדית רוזנבלום: הרגישות הזאת של פיתוח רגשות ורגשות מיניים בכלל זה, לעתים באנשים שמטפלים בהם ובפרט לאורך זמן.

<ורדית רוזנבלום: זה מה שהוביל את המשרד לרצות לתת הכשרה יותר מסיבית ורצינית ומתמשכת.

<ורדית רוזנבלום: אתם מבינים שהמסמך מנוסח מאוד בעדינות והוא לאוזניים ועיניים מהציבורים היותר שמרניים.

<ורדית רוזנבלום: מי שיחפש בשורות הקטנות, יראה מענה לכל מיני סוגיות שעלו כאן, אם זאת התמיכה של אחת בשנייה, הייעוץ המתמשך, החשיפה לאנשי מקצוע, הכול נמצא כאן בדף גם אם בצורה מאוד עדינה.

<ורדית רוזנבלום: בכובעי הנוסף אני גם חברת ארגון מעורבות שזה ארגון קואליציה נשית חרדית שפועלת בכל מיני נושאים שקשורים לנשים חרדיות ולנשים בכלל.

<ורדית רוזנבלום: אני גם עמיתה במכון תורני שנקרא מידת, מכון למדיניות תורנית, שלא מזמן הגיש נייר מדיניות בדיוק בנושא הזה, לידי הרב דוד לאו, ואפילו באופן רחב יותר, בנושא של הכשרת רבנים.

<ורדית רוזנבלום: שם דווקא הייתה תכנית דומה ואפילו מקיפה יותר שבאמת הוגשה לרבנות מתוך ההבנה שהיום תפקיד של רב הוא עשרים אחוזים רב ופוסק הלכה ובאמת שמונים אחוזים, ואולי אפילו יותר, הוא כמו עובד סוציאלי, יועץ, מחנך, מטפל זוגי וכל מה שאתם רוצים.

<ורדית רוזנבלום: אנחנו צריכים, הואיל והוא נמצא בצומת כל כך חשובה ומרכזית, לתת לו את הכלים המקצועיים.

<ורדית רוזנבלום: זה לא במקום ההכשרה שלה רבנים אלא זה בנוסף.

עאידה תומא סלימאן: אני בין המעטים שקראו את נייר העמדה ששלחתם.

עאידה תומא סלימאן: שם אני לא רואה הכשרה או דיבורים ברורים ומסודרים לגבי הכשרת הרבנים עצמם.

עאידה תומא סלימאן: בואי נתמקד יותר בשאלות.

עאידה תומא סלימאן: עד כמה הקשר או ההכשרות שיתקיימו יהיו בשיתוף פעולה עם ארגונים ועם אנשי מקצוע?

<ורדית רוזנבלום: אני כבר ישבתי בפגישה עם דבי גרוס ואנחנו עם הפנים לקבל את כל הסיוע והתמיכה מאנשי מקצוע.

<ורדית רוזנבלום: אנחנו מעריכים בערכם ובחשיבותם ואין ספק בכלל ואין כאן שאלה.

מיכל רוזין: שאלת הבהרה.

מיכל רוזין: יום העיון היה במקור - בתשובה שלך לשאילתה שלי - גם לרבנים ולא רק לנשים.

דוד אזולאי: לא.

דוד אזולאי: זה משהו אחר.

דוד אזולאי: רבנים ודיינים, זה נושא אחר.

דוד אזולאי: זאת יוזמה של המשרד.

עליזה לביא: אני רוצה להבין.

עליזה לביא: אלה רבני ערים בלבד?

דוד אזולאי: לא.

<חזקיהו סאמין: 600 רבנים כולל רבני ערים, רבני שכונה, רבנים אזוריים, רבני יישוב.

<חזקיהו סאמין: כל הרבנים שנמצאים אצלנו.

עליזה לביא: בסקירה ששמעתי מדבי גרוס – אני חייבת להחמיא ולומר שמאוד התרגשתי עת דיברת, זה תהליך מאוד מרשים והתחלה של גאולה – דובר על פריצת דרך בחברה החרדית לעומת סגירות של הציונות הדתית החרד"לית.

עליזה לביא: כלומר, יש פחות מענה ודווקא בחברה החרדית, דבי, תקני אותי אם לא אלה דברים שאת אמרת, ואני אשמח, גברתי, אם תתני לדבי גרוס לדבר בעניין הזה, שדווקא החברה החרדית כן עוברת שינוי והחברה הציונית דתית החרד"לית סגורה.

דוד אזולאי: לא הייתי מציע לך לתת ציונים.

דוד אזולאי: תשאירי את זה לכל סקטור.

עליזה לביא: אני לא נותנת ציונים.

עליזה לביא: אני רק אומרת לאדוני מה הדברים ששמעתי.

דוד אזולאי: אנחנו כרגע מקיימים את התהליך הזה ואנחנו לא יודעים להבחין בין נשות הציונות הדתית לבין נשים חרדיות.

עליזה לביא: רק הערה שביקשתי לסדר לשמוע מאנשי המקצוע.

עאידה תומא סלימאן: בעוד חצי שעה אנחנו צריכים לסיים את הישיבה ועוד לא נגענו בנושא התקציב, נושא בו יש לנו מה להגיד.

עאידה תומא סלימאן: בואו נתמקד בדיון הזה ונסיים אותו בצורה הכי מכובדת.

עאידה תומא סלימאן: כבוד הרבנית עדינה בר-שלום, בבקשה.

<עדינה בר שלום: תודה.

<עדינה בר שלום: אתם בעצם כולכם דיברתם גם עלי.

<עדינה בר שלום: אני אשתו של רב, בת רב, אני שמעתי את כל הפונים אלינו.

<עדינה בר שלום: פנו אלי ואת האמת - אני שמה כאן על השולחן – אני הייתי חסרת אונים.

<עדינה בר שלום: אני אוטומטית רציתי להגיד להם ללכת למשטרה או לפעול בדרך המקובלת כאן בציבוריות כולה, אבל לא עשיתי את זה אלא ישבתי אתם עם בעלי, שהוא רב ותלמיד חכם, דיין בבית הדין, מכיר את כל הדברים האלה, מכיר דרכי פעולה.

<עדינה בר שלום: הפנינו אותן למעון לנשים מוכות וכן פעלנו לעשות גט במקרים שבעל מכה.

<עדינה בר שלום: דברים כאלה הם ברורים לנו, היו ברורים לנו בעבר.

<עדינה בר שלום: אבא אמר לאישה שפנתה אליו בקשר להתעללות במשפחה, אמר לה במפורש: תרחיקי את הבעל הזה מהבית, תכניסי אותו לבית הסוהר, תפני למשטרה.

<עדינה בר שלום: שמעתי את הדברים במו אוזניי.

<עדינה בר שלום: זאת אומרת, העיסוק כאן מי יעסוק בזה בדיוק, אין ספק שאלה בעלי מקצוע.

<עדינה בר שלום: גם התכנית הזאת כולה מדברת על הכשרה ולא מדברים על כך שהולכים להתייעץ ושוב פעם הרבנית יושבת ואומרת, תשמעי, לא כדאי לך לדבר, כן כדאי לך לדבר.

<עדינה בר שלום: לא על זה מדברים כאן אלא כאן מדברים על תכנית שתכשיר את האנשים, כאשר גם הרבנים זקוקים לה.

<עדינה בר שלום: העובדים והעובדות הסוציאליות שיצאו מהמכללה בעשר השנים האחרונות תרמו לא מעט להעלאת המודעות הזו.

<עדינה בר שלום: קורס של חרוב שעשו הבוגרים שלנו הביא אותם לדעת איך לטפל ולא רק איך לשמוע ולטפל בזוג הספציפי שיש לו בעיה או באישה המיוחדת שעברה איזושהי התעללות.

<עדינה בר שלום: הטיפול מאוד מאוד חשוב.

<עדינה בר שלום: הרבנית היא לא המטפלת ואת זה צריך לדעת.

<עדינה בר שלום: הרבנית שומעת את הפנייה הראשונה ואם היא תפנה למטפלת, אז אנחנו עשינו את הדבר הנכון.

<עדינה בר שלום: אוי ואבוי לנו אם הרבנית תהפוך להיות המטפלת.

<קריאה: זה סוג של "טרם".

<קריאה: עזרה ראשונה.

<עדינה בר שלום: הדברים האלה ברורים לנו ואני מעלה את זה לשולחן כדי שהם יהיו ברורים לכולם.

<עדינה בר שלום: אין לנו ספק שצריך להפנות לאנשי המקצוע.

<עדינה בר שלום: תודה.

עאידה תומא סלימאן: כפי שנאמר, גם אני מתרגשת מאוד ומאוד מתפעלת מהדיון הזה.

עאידה תומא סלימאן: אני מרגישה שאנחנו באמת מתחילות כאן עידן חדש.

עאידה תומא סלימאן: לפעמים צריך בראש שלנו להחליף טרמינולוגיה כדי להבין שהתהליך הוא תהליך אמיתי.

עאידה תומא סלימאן: אפשר היה להשתמש במתנדבות מרכז הסיוע במקום לומר אשתו של רב ואז להבין על מה אנחנו מדברים, על איזה סוג של תהליך מתחיל כאן.

עאידה תומא סלימאן: חברת הכנסת רוזין, זה מאוד מרגש, במיוחד לנו הנשים שפעלנו שנים ואני יודעת כמנכ"לית איגוד מרכז סיוע – ואני הייתי מנכ"לית נשים נגד אלימות – שדיברנו שנים על התהליכים האלה וסוף סוף זה מתחיל לקרות.

עאידה תומא סלימאן: בשיחה הראשונה עם כבוד השר אמרתי ואני אומרת זאת גם עכשיו שאתה רק תצא מחוזק מתכנית כזו ומבורך.

עאידה תומא סלימאן: והנה, אתה רואה.

עאידה תומא סלימאן: גרמת אפילו לחברת הכנסת רוזין לבכות.

מיכל רוזין: וזה לא קורה.

דוד אזולאי: מיכל, קילקלת לי עכשיו את כל התזה.

זאב בנימין בגין: אם אפשר בהמשך לדברי הרבנית.

זאב בנימין בגין: אם כך, חלק מהתכנית צריכה להיות הכשרת כנראה בעלות מקצוע יותר מאשר בעלי מקצוע בתחום הזה, אם במכללה או במקומות אחרים.

זאב בנימין בגין: גם כאן צריך לראות תכנית רב שנתית כי אחרת תעלינה השאלות, תעלה המודעות ובכל זאת לא יהיה למי לפנות.

<עדינה בר שלום: נכון.

זאב בנימין בגין: כבוד השר, זה צריך להיות חלק מהתכנית שהיא כרוכה גם בתקציב וכרוכה בכופתאות.

זאב בנימין בגין: כל זה פחות רוחני אבל מאוד דרוש.

עאידה תומא סלימאן: בירכתי כבר כמה פעמים ולא אחזור על זה אבל בעצם אנחנו מתחילות היום דרך חדשה בעזרת השר אזולאי ואנחנו מברכות על כך.

דוד אזולאי: בעזרת השם.

עאידה תומא סלימאן: בעזרת השם.

<קריאה: עאידה, מחזירים אותך כאן בתשובה.

עאידה תומא סלימאן: יש לי כמה הערות אותן אני רוצה להדגיש שוב.

עאידה תומא סלימאן: אני מאוד מברכת על זה שלוקחים בחשבון שהקשר חייב להיות עם נשות מקצוע כי אני כמי שבאה משם, אני אומרת לכם שיש שם מאגר של ידע, של הבנה, של תובנות שחייבים להשתמש בהם ושיהוו עזר בתכניות האלה.

עאידה תומא סלימאן: אני חושבת שתכנית כזאת לא יכולה להתבצע בשיא הרצינות בלי תקציב, שזה הנושא הבא.

עאידה תומא סלימאן: אני חושבת שאם לא מדברים על שכר ואפשר להסתכל על זה כמתנדבות בתחילת הדרך, אבל לפחות צריך לחשוב על התקציב שיוקצה לתכנית הזאת ושיהיה ברור מהתחלה שאפשר גם לקיים את ימי העיון, אפשר לקיים את ההכשרות, אפשר לקיים את הליווי המקצועי לאורך הדרך.

עאידה תומא סלימאן: הדבר השלישי שהייתי רוצה לשמוע עליו הוא על הכשרת הרבנים עצמם, אפילו כצעד ראשוני כי הם נקודת המפגש הראשונה עם האישה או הצעירה או הצעיר שבאים להתלונן.

עאידה תומא סלימאן: הייתי רוצה לשמוע מה הם יעשו ואפילו הכשרה אלמנטרית ובסיסית וכל ההתייחסות לנושא של הפניה שכוללת לפעמים הפניה לגורמי אכיפת החוק.

עאידה תומא סלימאן: בבקשה, כבוד השר.

דוד אזולאי: גברתי היושבת בראש, אני רוצה קודם כל להגיד תודה לכל המברכים כאן ואני באמת מקווה ומתפלל שאכן זה יהיה יום בשורה ונצא לדרך חדשה.

דוד אזולאי: אולי לחלק מהאנשים שיושבים כאן ליד השולחן זה חדש, אבל כאדם שחי בתוך הקהילה אני אומר שזה לא חדש.

דוד אזולאי: אני מכיר את זה בעברי כאיש חינוך וגם עסקתי בכל מיני נושאים שהגיעו אלי שלא בתוקף תפקידי כאיש חינוך.

דוד אזולאי: עסקתי בזה.

דוד אזולאי: צריך לזכור שעל שלושה דברים העולם עומד – על התורה, על העבודה ועל גמילות חסדים.

דוד אזולאי: זה חסד.

דוד אזולאי: לא הכול כסף בחיים.

דוד אזולאי: אם אנחנו נבנה את הכול על הכסף, אנחנו בעצם נאבד את העיקר.

דוד אזולאי: אם אני אגיד לכם שהדיון הבא הוא בוועדת הכספים, אני מזמין את חברי הכנסת לבוא להיות שותפים שם כדי להבין על מה אני הולך לדבר ומה אני הולך לבקש.

דוד אזולאי: אם אני אחכה שיהיה כסף, אני כבר אומר לכם שיהיו תקנים וזה אומר שאנחנו התחלנו את הדיון היום ונסיים אותו היום.

דוד אזולאי: תודה רבה על כל המחמאות שקיבלנו כאן.

דוד אזולאי: אנחנו לא הולכים לשם.

דוד אזולאי: אנחנו יודעים שאין לנו תקנים, אנחנו יודעים שאין לנו כסף אבל אנחנו בכל זאת רוצים להרים את המיזם הזה באמצעים הדלים שיש לנו כי אני חושב שהנושא הוא מאוד מאוד חשוב ואני מניח, כך למדתי בוותק הפרלמנטרי שלי, שכאשר יש נושאים חשובים, יודעים אחר כך למצוא את האמצעים.

דוד אזולאי: זה הכיוון שלי.

דוד אזולאי: לכן, אין לי כרגע ציפיות.

דוד אזולאי: אני הולך לוועדת כספים ואין לי ציפיות שאני אצא משם עם סל קניות אבל להציג את המצוקות של המשרד, אני חייב להציג שם ובין היתר גם את הנושא הזה.

דוד אזולאי: לפעמים אנחנו מותקפים על לא עוול בכפנו.

דוד אזולאי: כאשר נושא כזה על סדר היום, תוקפים את הרבנים, תוקפים את הבלניות ואני אומר לכם שאני לוקח את הבלניות וגם אותן אני רוצה להכשיר לנושא הזה.

דוד אזולאי: גם את הרבנים, גם את הדיינים.

דוד אזולאי: אנחנו עשינו היסטוריה לפני שבועיים עת התמנו 22 דיינים, דבר שעוד לא היה כדוגמתו.

דוד אזולאי: חוסר של חמש שנים.

דוד אזולאי: ודאי שאנחנו הולכים להכשיר את האנשים האלה והם יקבלו את ההכשרה הנאותה, גם אותם רבנים וגם אותם דיינים.

דוד אזולאי: רבותיי, אנחנו יכולים להביא את כולם להכשרה.

דוד אזולאי: יש רבנים שאין לנו שליטה עליהם ואלה אותם רבנים שקוראים לעצמם רבנים.

דוד אזולאי: אין לי שליטה עליהם.

דוד אזולאי: מה אני אעשה שאנשים בהמוניהם נוהרים אליהם?

דוד אזולאי: מה אני יכול לעשות?

דוד אזולאי: אני יכול להגיד לאיש כזה או אחר שלא ילך לשם?

דוד אזולאי: אני לא יכול להגיד לו.

דוד אזולאי: מי שהולך, הולך.

דוד אזולאי: רבותיי, אנחנו מבחינתנו נעשה הכול על מנת לסייע בכל דרך.

דוד אזולאי: מי שהבין כאן שאותה אשת רב הולכת להיות במקום אותם גורמי מקצוע שמטפלים, רבותיי, אנחנו לא שם.

דוד אזולאי: אנחנו ניתן את העזרה הראשונה, אנחנו נכוון, אנחנו נייעץ.

דוד אזולאי: אותה אשת רב תביא את הדברים.

דוד אזולאי: גם אותה בלנית, כשהיא רואה את אותם מקרים של אלימות והיא שמה לב לזה, היא לא יודעת מה לעשות.

דוד אזולאי: זאת הכתובת.

דוד אזולאי: היא תפנה קודם כל לרבנית כי לא נעים לה לגשת אל הרב ולספר לו את הדברים.

דוד אזולאי: היא תפנה קודם כל לרבנית.

דוד אזולאי: הרבנית, מה היא תעשה עם זה?

דוד אזולאי: אנחנו נתחיל ביום עיון ונרחיב את זה אם נצטרך.

דוד אזולאי: יש לי רק בקשה מכם.

דוד אזולאי: אנא מכם, תנו לנו לצאת לדרך ואני באמת מודה לכם.

דוד אזולאי: נתתם לי את ברכת הדרך ואני בטוח שכוונותינו הן טובות, של כולנו, של כל היושבים כאן סביב השולחן הזה ואחרים שלא נמצאים כאן אתנו, כי אנחנו רוצים לצאת לדרך טובה וחדשה.

דוד אזולאי: חבר הכנסת בני בגין שאל שאלה לגבי ניגוד עניינים.

דוד אזולאי: אני אגיד לך את האמת, אני לא שאלתי את היועץ המשפטי.

דוד אזולאי: יכול להיות שהיועץ המשפטי יגיד שזה ניגוד עניינים.

זאב בנימין בגין: יום אחד הוא ישאל אותך.

דוד אזולאי: יום אחד הוא ישאל אותי ואני מקווה שהיום הזה יהיה רחוק והכול יקרום עור וגידים.

דוד אזולאי: בהקמת המדינה, אילו היו יועצים משפטיים אז כפי שיש היום, סביר להניח שלא הייתה קמה המדינה.

דוד אזולאי: זאת המציאות לצערי הרב אותה אנחנו חיים.

דוד אזולאי: אנחנו צמודים ליועצים משפטיים.

דוד אזולאי: אני עדיין לא נמצא במקום הזה.

דוד אזולאי: כרגע התכנית שלנו בעזרת השם היא שבעוד כחודש ימים אנחנו הולכים לקיים את יום העיון.

דוד אזולאי: יכול להיות שתוך כדי הליכה צריך לפתח את זה ואז נבוא אליכם כדי שתתנו לנו עצות.

דוד אזולאי: אנחנו פתוחים להצעות.

דוד אזולאי: אני רוצה לסיים בדברי תודה, כי שכחתי קודם לומר אותם, לגברת ורדית רוזנבלום.

דוד אזולאי: באמת יישר כוח.

דוד אזולאי: אני מקווה שבעזרת השם נמשיך הלאה לשתף פעולה.

דוד אזולאי: תודה.

עאידה תומא סלימאן: תודה כבוד השר.

עאידה תומא סלימאן: אני רק רוצה להגיד שלא רק נותנים ברכת הדרך אלא אנחנו גם אומרים שיש לנו גם את הקשרים וגם את הידע ואנחנו נרצה לעמוד לצדכם ורוצים ורוצות לפתח את התכנית הזאת.

עאידה תומא סלימאן: כל שאלה שתתעורר וכל התייעצות, אני כיושבת ראש הוועדה, אם לא אדע לענות עליה, בטוח אני אדע מי כן יכולה לענות עליה.

עאידה תומא סלימאן: אני מאוד שמחה שאנחנו מתחילות היום דרך חדשה.

עאידה תומא סלימאן: אני מאוד מקווה ואני מודיעה שאנחנו נעקוב אחרי ההתפתחות בדרך הזו.

עאידה תומא סלימאן: אני מאוד הייתי רוצה לשמוע מי יהיה או מי תהיה אשת הקשר במשרד בנושא הספציפי הזה כדי שנוכל לעקוב אתה אחר ההתפתחויות ולראות איך מתבצעת התכנית.

עאידה תומא סלימאן: אשמח לקבל גם יותר מאוחר פרטים על יום העיון, על ההדרכות שיהיו, על התכניות שיהיו, על ההרצאות שיהיו ואולי לסיכום אני אומר שאני מאוד מקווה שתשמרו על קשר טוב עם איגוד מרכזי הסיוע וגם עם ידידתי וחברתי דבי גרוס שתוכל גם היא לתרום מהידע שלה.

עאידה תומא סלימאן: נשאר לנו זמן כדי להתייחס לנושא התקציב שהוא נושא מאוד חשוב.

<תמי ברוידא: אם אפשר להעלות נקודה קטנה.

<תמי ברוידא: אני מייצגת כאן את עמותת על"ם.

<תמי ברוידא: בשנה האחרונה פגשנו מאות נערות בנות 12, 13, 14, שלא מדמיינות לפנות לא לרב ולא לרבנית, ובכלל כל הממסד וכל מה שקשור לזה נראה להן משהו שלא פועל לטובתן.

<תמי ברוידא: צריך לראות איך אנחנו מתייחסים לקהל היעד הזה שהרבה פעמים אנחנו פוגשים אותו ברחוב אחרי שהן כבר לא רוצות להיות חרדיות.

עאידה תומא סלימאן: הייתה כאן גברת בלה בן גרשון שממונה על טראומה נפשית במשרד הבריאות ואני מאוד מצטערת שלא היה זמן לשמוע אותה, אבל אני אציע משהו.

עאידה תומא סלימאן: אני מציעה גם לגברת בלה וגם לנציגת עמותת על"ם שאנחנו נארגן ישיבה עם נשות או נציגי המשרד כדי לדון ספציפית בנושאים שיש לכם שאלות או הבהרות לגביהם ואז נוכל לראות איך משם מתקדמים.

עאידה תומא סלימאן: אז אפשר גם להיעזר בכם בתכניות ההכשרה.

<בלה בן-גרשון: רציתי להציג גם את העזרה שלנו, משרד הבריאות.

<בלה בן-גרשון: בשמחה.

<בלה בן-גרשון: יש לנו ניסיון רב וכמה שיותר להרחיב לכיוון הרבנים כדי שאפשר יהיה לקחת בחשבון גם את התלמידים בישיבות ואולי בהמשך גם להכשיר את הר"מים כדי לשבור את השתיקה שלפעמים עדיין קיימת.

עאידה תומא סלימאן: תודה.

דוד אזולאי: אני מציע, אל תכבידו יותר מדי, כי את יודעת, אחר כך לא נוכל לעמוד בזה.

דוד אזולאי: בנושא שאת העלית קודם, היות ומדובר בנערות, אני מציע שתפנו.

<תמי ברוידא: כל הנושא של קשר עם סמינרים הוא גם מאוד מהותי.

<תמי ברוידא: אנחנו מוצאים נערה ב-2:00 בלילה ברחוב ואין לנו לאן להפנות אותה.

דוד אזולאי: אני לא יודע אם אנחנו הכתובת לעניין הזה.

<תמי ברוידא: לכן צריך להיות שיתוף פעולה.

דוד אזולאי: אני מציע לך לפנות לרב סאמין ואם נוכל לסייע בעניין, בשמחה רבה נעשה את זה.

עאידה תומא סלימאן: חברת הכנסת רחל עזריה.

רחל עזריה: אני יכולה לדבר אחר כך.

עאידה תומא סלימאן: כבוד השר, אתה רוצה להתייחס לתקציב או ישר נקפוץ לשאלות?

דוד אזולאי: אני מציע שניגש לשאלות.

עאידה תומא סלימאן: אני חושבת שלכולם יש את התקציב.

עאידה תומא סלימאן: אני יודעת שיש הרבה שאלות גם בעניין של נשים במועצות הדתיות, ייצוג נשים במועצות הדתיות, הכשרות לנשים.

עאידה תומא סלימאן: אני מציעה שנראה את המצגת שהכינו לנו.

עליזה לביא: פעם ראשונה שיש הצגת תקציב וחלוקה מגדרית של המשרד לשירותי דת כאן בוועדה.

עאידה תומא סלימאן: נכון.

עאידה תומא סלימאן: היום אנחנו מספקים הרבה התרגשות.

<קריאה: אני מבקשת להעלות את המצגת לאתר הוועדה.

<קריאה: המידע הזה לא זמין לארגונים.

עאידה תומא סלימאן: את המידע קיבלנו אתמול בלילה.

<קריאה: גם בדיעבד זה יעזור.

עאידה תומא סלימאן: אנחנו נעלה את כל המידע לאתר לאחר סיום הישיבה הזאת אבל יש גבול למה שאנחנו יכולים לדרוש מעובדי ועובדות הוועדה.

עאידה תומא סלימאן: ב-1:00 בלילה, זה לא ממש הזמן להעלות דברים לאתר.

<יחזקאל כהן: אני מנהל אגף בכיר לתקצוב ותכנון במשרד לשירותי דת תחת כבוד השר.

<יחזקאל כהן: אני רק רוצה בפתיחה לומר שזאת השנה השלישית שאנחנו עושים הצגת תקציב בחלוקה מגדרית בהתאם להחלטת הממשלה.

<יחזקאל כהן: זאת אומרת, אנחנו מחויבים בדיוק כמו כל משרד אחר בממשלה לעשות את הניתוח הזה ואתם חברי הכנסת כמובן רואים את זה בחוק התקציב לפני שאתם מצביעים עליו.

<יחזקאל כהן: אני לא אחדש יותר מדי אלא רק אציג את הדברים בצורה אולי יותר חדה.

<יחזקאל כהן: יש את החלטת הממשלה 2084 שהיא בעצם אימוץ המלצות הוועדה לבחינה מגדרית של תקציב המדינה בישראל.

<יחזקאל כהן: יש החלטת ממשלה שמנחה את משרדי הממשלה לנתח את תקציבם מגדרית.

<יחזקאל כהן: כמובן שכל פעם זה אחוז שהולך וגדל בין השנים וכמו שאמרתי, אנחנו מציגים מ-2013 בניתוח מגדרי בהתאם להחלטת הממשלה כאשר המשרד כל שנה מציג אחוז גבוה מכפי שהוא צריך להציג בניתוח מגדרי, אבל בכל זאת כך אנחנו רואים את הדברים לנכון.

עאידה תומא סלימאן: אנחנו נראה עכשיו פילוח של חמישים אחוזים?

<יחזקאל כהן: כן.

עאידה תומא סלימאן: סקירה של חמישים אחוזים מהתקציב?

<יחזקאל כהן: כן.

<יחזקאל כהן: חמישים אחוזים מתקציב המשרד לשירותי דת.

<יחזקאל כהן: תקציב המשרד לשירותי דת, אלה הסכומים ב-2014 ו-2015.

<יחזקאל כהן: אתם יכולים לראות בצד ימין שאלה בעצם אותם חמישים אחוזים שזה תקציב המועצות הדתיות.

<יחזקאל כהן: אני בכוונה לקחתי את זה כי זה באמת תקציב שהוא החלק הארי בתקציב המשרד לשירותי דת.

<יחזקאל כהן: כמו שאתם יכולים לראות, בשנת 2014 סכום ההשתתפות היה 182 וחצי מיליון שקלים השתתפות הממשלה בתקציב המועצות הדתיות כאשר בשנת 2015 אנחנו עומדים על 185 מיליון שקלים.

<יחזקאל כהן: יש בצד כמובן כמה זה מתוך אחוז התקציב של המשרד.

<יחזקאל כהן: כאן אנחנו רואים את התפלגות ההוצאות שזה שכר והוצאות לפעולות לפי מחלקות בתקציב המועצות הדתיות.

<יחזקאל כהן: בעצם דיברנו על הכנסות המוסדיים ואני כרגע מסתכל על המאה אחוזי תקציב של המועצה הדתית בצד ההוצאה וזה הפילוח בהוצאה.

<יחזקאל כהן: אנחנו יכולים לראות את הפילוח לפי המחלקות השונות, כשרות, נישואין, מינהלה, מקוואות – וחשוב מאוד לשים לב למקוואות – שירותי קבורה וכן הלאה.

עליזה לביא: כמה מהמעגל הזה יורד לשכר עובדים וכמה לשירותי דת?

<יחזקאל כהן: זה הכול שירותי דת.

עליזה לביא: אני רוצה לפילוח בין שכר לשירותי דת.

<יחזקאל כהן: זה מה שאנחנו מציגים.

<יחזקאל כהן: כל זה, זה שירותי דת.

<יחזקאל כהן: אני אסביר.

<יחזקאל כהן: המועצה הדתית היא ספק שירותי הדת במדינת ישראל.

<יחזקאל כהן: ספק שירותי הדת היהודיים.

<יחזקאל כהן: זה הפילוח ברמת השירותים, מה הפלח של ההוצאה ברמת השירות.

<יחזקאל כהן: אם אלה נישואין, זה 19 אחוזים מסך תקציב ההוצאה.

עליזה לביא: אני אשמח לקבל את הנתונים, גם ביקשנו אותם בוועדת הכספים וגם נחזור ונבקש – פילוח בין השכר לעובדים שעובדים בתחום הללו לבין השירות שניתן לציבור.

<יחזקאל כהן: זה השירות שניתן לציבור.

עאידה תומא סלימאן: לא רק פילוח של שכר אלא גם אחוז של עובדים ועובדות.

שולי מועלם-רפאלי: נגיד טהרת המשפחה.

שולי מועלם-רפאלי: קח רק את זה ותפרק לנו אותו.

עליזה לביא: כן.

עליזה לביא: כמה הולך לשכר וכמה הולך לשירותי דת.

<יחזקאל כהן: אין לי כאן את הפילוח המספרי של זה, אבל אני אומר שוב שאנחנו מדברים על נתינת השירות, על יחידת הקצה, על האזרח.

<יחזקאל כהן: בסוף מה מגיע לציבור.

<יחזקאל כהן: אם אני לוקח את סך ההוצאה, זה לפי שירותים החלק שהולך לציבור.

עליזה לביא: גם אם זה לא מוצה כאן, שאלתי היא האם זה נכון עדיין שתשעים אחוזים הולכים למשכורות ועשרה אחוזים הולכים לשירותי דת.

<יחזקאל כהן: לא.

עליזה לביא: זה הנתון שקיבלתי בשנה שעברה.

<יחזקאל כהן: התשובה היא לא.

עליזה לביא: אפשר לקבל את החלוקה?

<יחזקאל כהן: במאה אחוזים, אני יכול להגיד לך שזה בערך שבעים-שלושים אחוזים.

עאידה תומא סלימאן: שבעים אחוזים לשכר ושלושים אחוזים לשירותי דת.

<יחזקאל כהן: כן.

שולי מועלם-רפאלי: חוץ מאשר במקוואות כי שכר הבלניות הוא מתחת לאפס.

דוד אזולאי: אני רוצה להעיר הערה בעניין הזה.

דוד אזולאי: לצערי הרב במשרד לשירותי דת, רוב התקציב הולך על שכר ולא לפעולות.

דוד אזולאי: אני מדבר על התקציב הכללי.

דוד אזולאי: תשעים אחוזים הולכים לשכר ומעט מאוד הולך לפעילות.

דוד אזולאי: זאת אחת הבעיות.

עליזה לביא: זאת הבעיה המרכזית.

עליזה לביא: על זה ביקשתי את הפילוח המגדרי, לראות את הפער.

זאב בנימין בגין: בין ההערכה שלך לבין האמירה, הוא מתייחס לשבעים-שלושים.

דוד אזולאי: הוא מתייחס כרגע לנושא ספציפי שזה שבעים-שלושים.

דוד אזולאי: אני מדבר על התקציב הכללי של המשרד.

דוד אזולאי: שם החלוקה, ובמיוחד מה ששייך למועצות הדתיות, באה לידי ביטוי בצורה הרבה יותר משמעותית.

דוד אזולאי: יש היום מועצות דתיות שכל תפקידן הוא בעיקר לתת שכר.

דוד אזולאי: אין להן כמעט תקציב לפעולות.

דוד אזולאי: אני מזמין אותך עכשיו לוועדת כספים, אתה תשמע את הדברים ותראה אותם.

עליזה לביא: או לחילופין, יש יותר מדי אנשים שעובדים ואז לא נשאר כסף לפעילות.

<יחזקאל כהן: ברשות

<יחזקאל כהן: כם, אני אמשיך ואני אסביר איך עשינו את הפילוח המגדרי.

<יחזקאל כהן: לקחנו את כל השירותים וחילקנו אותם.

<יחזקאל כהן: מבחינת מקבל השירות בתקציב, כמה מקבלות נשים וכמה מקבלים גברים.

<יחזקאל כהן: אנחנו יכולים לראות את החלוקה גם באחוזים וגם במספרים.

<יחזקאל כהן: זה יוצא בקירוב שישים-ארבעים לנשים ותכף נראה למה נשים בעצם נהנות יותר משירותי הדת היהודיים.

<יחזקאל כהן: יש כאן פילוח מפורט של כל אחד ואחד מהתחומים כאשר מה שבאמת נותן את הפיק לטובת הנשים זה נושא המקוואות.

<יחזקאל כהן: מקוואות, המשרד מאילוצים תקציביים תומך רק בנשים.

<יחזקאל כהן: זאת אומרת, אין תמיכה שבאה לידי ביטוי בתקציב בגברים ובעצם זאת הוצאה שהיא כולה שירות למגדר הנשי.

<יחזקאל כהן: זה בעצם מה שמשנה את הקו.

<יחזקאל כהן: דרך אגב, זאת גם אחת ההוצאות הכי גדולה בשירותי הדת היהודיים במועצה הדתית.

<יחזקאל כהן: זאת אומרת, מבחינת הוצאה, זאת ההוצאה הכי גדולה.

עליזה לביא: האחזקה?

<יחזקאל כהן: גם האחזקה וגם ההוצאה בכלל.

<יחזקאל כהן: אל תשכחו שמועצה דתית אחת לא מפעילה מקווה אחד אלא היא מפעילה מספר מקוואות בפריסה כמובן בהתאם ליישוב.

<קריאה: מה עם גברים שמשתמשים במקווה?

<יחזקאל כהן: כמו שאמרתי, גברים לא באים כאן לידי ביטוי.

<יחזקאל כהן: כל הנושא של מקוואות לגברים זה משק סגור.

רחל עזריה: לפעמים מגיעות תלונות על ישובים מסוימים בהם במועדים מסוימים אומרים שהמקווה הוא מקווה לגברים וזה בתוך המקווה של הנשים.

רחל עזריה: יש כל מיני תלונות.

רחל עזריה: האם אתם רוצים להתייחס לזה?

שולי מועלם-רפאלי: לדעתי השר ייתן לנו אולי איזה איש קשר, אם לא השר עצמו, להפנות אליו את התלונות האלה.

דוד אזולאי: כמדיניות אני לא מכיר דבר כזה.

דוד אזולאי: אם זה קיים, זה מעט מאוד.

רחל עזריה: נכון, זה מעט אבל לאישה בישוב, זה דרמטי.

דוד אזולאי: אני לא מקל ראש בזה.

<ענבר סבאג: שירותי הקבורה הם לפי הבן אדם שנפטר?

<ענבר סבאג: לפי מה זה חמישים-חמישים?

<ענבר סבאג: הרי ידוע שנשים חיות יותר.

<יחזקאל כהן: אנחנו מקצים בשירות מבחינת ההוצאה.

<ענבר סבאג: חצי-חצי?

<יחזקאל כהן: כן.

<יחזקאל כהן: כמובן שאם יש יותר נפטרות, אנחנו מטפלים ביותר נפטרות מאשר בנפטרים.

<יחזקאל כהן: כמו שאמרתי, אנחנו מדברים כרגע מבחינת הקצאת התקציב בהוצאה.

עאידה תומא סלימאן: זה סוג של שירות שלא היינו רוצות ליהנות יותר ממנו.

<יחזקאל כהן: נכון.

רחל עזריה: האם גם יש חמישים אחוזים גמלאיות של המשרד לשירותי דת לעומת גמלאים?

רחל עזריה: נראה שהייתה כאן חלוקה דיכוטומית של חמישים-חמישים בלי בחינת הנתונים.

<יחזקאל כהן: אני אומר שוב, אנחנו בהקצאה מתייחסים.

<יחזקאל כהן: יש גם גבול למה שאנחנו יכולים לעשות.

<יחזקאל כהן: אני לא מסתכל כרגע על נותן השירות אלא אני מסתכל בצד של מקבל השירות.

רחל עזריה: בצד של הגמלאיות, כדוגמה.

<יחזקאל כהן: אז אני מניח שאותם עובדים שיצאו לגמלה, נתנו שירות באותה מתכונת של חמישים-חמישים לציבור.

<יחזקאל כהן: אני מסתכל על זה מבחינת הוצאה של המועצה הדתית ולא אם יש כאן יותר גמלאיות או יותר גמלאים.

רחל עזריה: זאת בדיוק השאלה.

<יחזקאל כהן: דרך אגב, זה גם לא מה שכתוב בהחלטת הממשלה.

עליזה לביא: אתה ממלא כרגע שלושים אחוזים מהתקציב?

<יחזקאל כהן: לא.

<יחזקאל כהן: חמישים.

עליזה לביא: בעזרת השם עד 2017, מאה אחוזים.

<יחזקאל כהן: אם אני לא טועה, שבעים.

עליזה לביא: מאה אחוזים.

עליזה לביא: תאמין לי, זאת עבודה שלי התקציב המגדרי.

עליזה לביא: לגבי שכר, פילוח לפי גברים ונשים, מתוך התשעים אחוזים שיוצאים לשכר, כמה יוצא לגברים וכמה לנשים?

<יחזקאל כהן: יש יתרון גדול לנשים מבחינת אחוזי המשרה ואמרתי למה, כי יש יותר בלניות.

עליזה לביא: הבנו.

עליזה לביא: אני מכירה את הנתונים בעל פה אבל אשמח לדעת מה המתח בין המשרה הראשית, שזה בדרך כלל הרב, לבין הבלנית.

<יחזקאל כהן: אני לא הגורם לענות על זה.

<יחזקאל כהן: שוב, אני מסביר, אני מנהל אגף בכיר לתכנון ותקצוב, אני לא אחראי על תקנים בכוח אדם, אני לא מכיר מתחי דרגות.

עאידה תומא סלימאן: מה שחברת הכנסת שואלת זה לא האם.

עאידה תומא סלימאן: אנחנו יודעות שאפשר לעשות פילוח לסעיף הזה שנקרא שכר כאשר עושים לו סקירה מגדרית.

עאידה תומא סלימאן: זה אומר לדעת כמה משרות לנשים וכמה משרות לגברים ומה אחוז השכר של הגברים מכלל השכר שמשולם על ידי המשרד ומה אחוז השכר של הנשים.

עאידה תומא סלימאן: זאת הסקירה שמעניינת בשלב הזה.

<יחזקאל כהן: אני אומר שוב.

<יחזקאל כהן: מבחינת הנתונים שיש בידי, אלה נתונים פיננסיים, יש יותר עובדות מעובדים.

<יחזקאל כהן: אם זאת השאלה, זה המצב.

<יחזקאל כהן: להגיד מה מתח הדרגות, באמת שאין לי נתונים.

עליזה לביא: כמה אחוז שכר יוצא לגברים וכמה אחוז שכר יוצא לנשים?

עליזה לביא: הרי היא הנותנת.

עליזה לביא: אם יש יותר עובדות, היה צריך להיות יותר עבורן.

<יחזקאל כהן: הבנתי.

<יחזקאל כהן: לא עשינו פילוח כזה וגם אמרתי, זה לפי החלטת הממשלה.

עאידה תומא סלימאן: הבנו.

עאידה תומא סלימאן: לא נעשה פילוח כזה אבל אם אפשר לבקש אותו ולקבל אותו יותר מאוחר.

דוד אזולאי: בעניין הזה יש הנחיה של הממשלה ואנחנו פועלים על פיה.

דוד אזולאי: אם הייתה הנחיה שצריך לפלח את השכר לפי גברים ונשים, זה היה נעשה.

עאידה תומא סלימאן: בוא נגיד שאחת ההערות שהייתה לנו בעניין תקצוב מגדרי היא שלא יצאו הנחיות ברורות מה לפלח כל שנה, איזה אחוז מהתקציב, ובגלל זה הרבה פעמים התקציבאים או המשרד עצמו בהחלטה שהיא יותר מדינית-פוליטית בחר לעשות סקירה על הצד הנוח לו.

עאידה תומא סלימאן: אני חושבת שחלק מהדברים שוועדת המעקב אחר התקצוב המגדרי צריכה לעשות, אלה הנחיות ברורות איך לעשות את זה.

עאידה תומא סלימאן: חוץ מזה דרשנו ונאמר לנו שנקבל.

<יחזקאל כהן: אני רק אגיד שוב שבהחלטות הממשלה הדגש הוא באמת על ההוצאה על הציבור.

<יחזקאל כהן: לא ראיתי שם כל התייחסות לנותני השירותים או איזשהו משהו שאנחנו צריכים לפלח לדרך או למנגנון עצמו.

<יחזקאל כהן: הרעיון היה מה הממשלה מוציאה וכפועל יוצא, מה האחוז שמגיע לציבור בחלוקה מגדרית וזה מה שעשינו.

<יחזקאל כהן: אנחנו מקיימים את החלטת הממשלה.

<קריאה: תשעים אחוזים מההוצאה הם על שכר, אז איך אתה יכול להתעלם מזה?

<קריאה: זה אתה אמרת.

<יחזקאל כהן: לא.

<יחזקאל כהן: אני מדבר על ההוצאה מבחינת הביצוע של המועצה הדתית, אבל מבחינת השירות הראיתי כאן את הפילוח.

<יחזקאל כהן: אלה שישים אחוזים מההוצאה שהולכים לנשים וארבעים אחוזים הולכים לגברים.

<יחזקאל כהן: מבחינת השירותים עצמם, מה בסוף מגיע לציבור.

עאידה תומא סלימאן: זאת שאלה מעניינת שנשאלה כי בהתחלה נאמר שהסקירה נעשית לחמישים אחוזים מהתקציב.

<יחזקאל כהן: נכון.

עאידה תומא סלימאן: שלושים אחוזים מהתקציב, כפי שאתה אמרת, הולכים לשירותים ושבעים אחוזים הולכים למשכורות.

עאידה תומא סלימאן: בלי לעשות ניתוח חלקי לשכר, איך אפשר לכסות חמישים אחוזים מתקציב המשרד?

<יחזקאל כהן: אני אענה שוב.

<יחזקאל כהן: חמישים אחוזים מתקציב המשרד לשירותי דת, לצערנו – יעיד על זה השר אזולאי – הוא תקציב ההשתתפות במועצות דתיות.

עאידה תומא סלימאן: חמישים אחוזים.

<יחזקאל כהן: אלה חמישים אחוזים מתקציב המשרד.

<יחזקאל כהן: אם אני עושה את הפילוח הזה ובסוף מסתכל בחמישים אחוזים האלה איך זה מתחלק מגדרית בין הציבור שמקבל את השירותים ממני בחמישים אחוזים מצד הממשלה, ממה נהנה הציבור בפילוח מגדרי, אני אומר שוב - ואני עומד מאחורי המספרים האלה – שאלה שישים אחוזים נשים וארבעים אחוזים גברים.

<יחזקאל כהן: אם אתם רוצים עכשיו בדרך מבחינת התפעול לדעת מי נותן את השירותים, כמה גברים וכמה נשים, אני אומר שמבחינת אחוזי משרה בוודאי שנשים יש יותר.

<יחזקאל כהן: יותר נשים עובדות במועצות הדתיות לעומת גברים אבל זה לא משנה מבחינת מי שמקבל את השירות.

<יחזקאל כהן: לגבי מתח הדרגות וההוצאה בכסף, אין לי כרגע את הנתון הזה.

עאידה תומא סלימאן: בסדר גמור.

עאידה תומא סלימאן: חברת הכנסת רחל עזריה, בבקשה.

רחל עזריה: תודה.

רחל עזריה: קודם כל, אני מבינה שהפסדתי את שלב ההתרגשות בגין התכנית.

עאידה תומא סלימאן: נכון.

רחל עזריה: הייתי צריכה להיות בוועדה אחרת.

רחל עזריה: גם אני רוצה לברך על התכנית הזאת וגם אני חושבת שבעניין הזה של התקציב המגדרי, מה שאנחנו רואים סביב התכנית הזאת זה שאם לוקחים נושא ספציפי - זאת אומרת, יש את העניין במובן הרחב - ועליו שואפים לתכנית או לעבודה מגדרית, אני מרגישה עם השר אזולאי שיש מש כר נרחב מאוד לשיתוף פעולה ואני רוצה מאוד לברך על התכנית וגם לברך את יושבת ראש הוועדה וגם בעניין הזה את הארגונים.

רחל עזריה: אני חושבת שהארגונים יודעים לזהות את הנקודות בהן אפשר לעשות שינוי, בהן יש מנוף לשינוי.

רחל עזריה: אם תחשבו על עוד נושא שאפשר לעשות בו מהלך משמעותי, אני חושבת שנוכל לעבוד עליו בשיתוף פעולה כדי לייצר את השינוי הזה.

דוד אזולאי: בהתאם להנחיות הממשלה.

רחל עזריה: בסדר.

רחל עזריה: ברור.

דוד אזולאי: אין לנו גמישות.

דוד אזולאי: אנחנו פועלים על פי הנחיות.

רחל עזריה: נכון, אבל גם בהנחיות יש כאן דברים שכן נשים במועצות הדתיות, ימצאו לגביהן את הדרך בה הן יוכלו להיות שותפות.

רחל עזריה: יש הרי את ההנחיות שהן חייבות להיות במועצות הדתיות, אז בואו נראה אם אפשר לעשות איזושהי תכנית משותפת איך אנחנו גורמים לתהליך הזה להיות לטובה ולא להיות אופוזיציונרי.

רחל עזריה: יש כאן דברים שלדעתי אפשר לעשות אותם ואני מציעה שנחשוב על עוד פרויקט או שניים כאלה ואז נוכל לעבוד עליהם בשיתוף פעולה כי באמת מאוד מאוד מרשימה התכנית הזאת.

עאידה תומא סלימאן: אני יודעת שעלה כל הנושא של הכשרת הנשים החברות, המכהנות במועצות הדתיות, הכשרתן לכל מיני נושאים כמו ניהול תקציבים ונושאים אחרים שקשורים לפעילות שלהן בתוך המועצה.

עאידה תומא סלימאן: אני יודעת שהמשרד לא מממן את זה ובינתיים מי שעושה את זה, אלה הם הארגונים.

רחל עזריה: יש כאן חברת מועצה דתית שהגיעה מרחוק והיא תשמח לדבר.

עליזה לביא: אדוני, תודה רבה.

עליזה לביא: יש רק בקשה שלנו לנושא של הרישום לנישואין.

עליזה לביא: תלמידי ישיבה מקבלים ארבעים אחוזים הנחה ברישום לנישואין בעוד שבנות המדרשה ובנות הסמינרים לא מקבלות את ההנחה הזאת ברישום לנישואין.

עליזה לביא: ביקשנו אם אפשר יהיה להתייחס גם לעניין הזה כי את הסוגיה הזאת צריך לפתור.

דוד אזולאי: בהיותי חבר כנסת העליתי את הבעיה הזאת.

דוד אזולאי: תסמכי עלי שאני מלווה את הנושא.

עליזה לביא: תודה אדוני.

עאידה תומא סלימאן: חברת מועצה דתית תל מונד, מירב דין.

<מירב דין: שלום לכולם.

<מירב דין: דיברו כאן על נשים במועצות הדתיות ועל השכר ובאמת הוזכרו רק הבלניות לצורך העניין.

<מירב דין: אני רציתי לבוא ולספר דברים מהשטח.

<מירב דין: כמו שאמרנו, אני חברת מועצה דתית תל מונד.

<מירב דין: כל חברי המועצה הם בהתנדבות והיחידי שמקבל שכר זה היושב ראש.

<מירב דין: היום אין אף יושבת ראש אישה במועצה דתית ואני רק רוצה להבהיר שמדובר בתפקיד שאין לו שום זיקה דתית.

<מירב דין: זה תפקיד מינהלי בלבד שיכול להתאים לנשים ושצריך להתאים לנשים.

<מירב דין: אם אני היום חברת מועצה ואני רוצה להיות יושבת ראש מועצה דתית, יש תקנות בחוק של השר שהן מגדריות שאומרות למשל שאני צריכה בין השאר להיות מוסמכת על ידי הרבנות ואני לא.

עאידה תומא סלימאן: או מי שכיהן כרב.

<מירב דין: או כיהן כרב מועצה או שיש לי הסמכה מהרבנות.

<מירב דין: את זה אני חושבת שצריך להשמיט כי זה לא הוגן.

דוד אזולאי: זה לא נכון.

<מירב דין: אני יכולה להראות לך את החוק.

עאידה תומא סלימאן: אנחנו ניתן לכבוד השר להתייחס אחר כך.

<מירב דין: הערה שנייה, ברשותך כבוד השר אזולאי.

<מירב דין: העניין השני הוא כן נוגע אליך כי רשות מקומית שלא מצליחה למנות ועדה, בעצם מי שמחליט על היושב ראש, זה אתה.

<מירב דין: כיום יש הרבה רשויות שלא הסכימו – זה גם מהלך פוליטי – על איזשהו הרכב מסוים ולכן כאן חשוב שתהיינה נשים.

<מירב דין: לפי דעתי צריך להקים מאגר בדומה למה שעשו לגבי הדירקטוריות.

<מירב דין: יש מאגר של נשים מוכשרות שעומדות בקריטריונים ושווה שכן תתחיל להיות דריסת רגל לנשים.

<מירב דין: זה חשוב כי גם נשים מקבלות שירותים מהמועצה הדתית.

דוד אזולאי: אני לא רוצה לאמץ את השיטה של אותו מאגר שאנחנו יודעים היום איך הוא פועל ומה הוא פועל.

דוד אזולאי: לא הייתי מציע שנאמץ את זה.

דוד אזולאי: לצערי הרב, במילה אחת אני אגיד, זה נכשל.

דוד אזולאי: אותו מאגר עליו את מדברת.

דוד אזולאי: אני לא אאמץ את המודל הזה.

<מירב דין: איכשהו צריך כן לעשות.

דוד אזולאי: אני אענה לך.

דוד אזולאי: יש כאן משהו של חוסר הכרת הנושא.

עאידה תומא סלימאן: אני חושבת שהבעיה שמועלית עכשיו היא עצם העובדה שרק 17 אחוזים מחברי המועצות הדתיות הן נשים.

עאידה תומא סלימאן: יש רק שש מועצות דתיות בהן יש יותר מאישה אחת ואין יושבות ראש למועצות.

עאידה תומא סלימאן: הבקשה היא שכבוד השר ימצא את הדרך לחזק את ייצוג הנשים כפי שמתחייב במועצות הדתיות.

עאידה תומא סלימאן: להשתמש במאגר או לא להשתמש במאגר, על זה נשמע את השר.

דוד אזולאי: גברתי היושבת בראש, בצורה טלגרפית היות וזה לא הנושא שעומד על סדר היום אבל משום כבודכן אני אתייחס אליו.

דוד אזולאי: צריך לומר שיש חלוקה איך מרכיבים מועצה דתית - 45 אחוזים הרשות המקומית, 45 אחוזים השר ו-10 אחוזים הרבנים.

דוד אזולאי: זה הגוף שבעצם בוחר את היושב ראש.

דוד אזולאי: יש לי שליטה על 45 אחוזים שלי.

דוד אזולאי: לעתים קרובות אני מנדב אותם לראש הרשות על מנת לספק את כל האוכלוסיות ביישוב ושיהיה להן ייצוג במועצה הדתית.

דוד אזולאי: כנ"ל גם לגבי הרבנים.

דוד אזולאי: אכן בעניין הזה ברגע שיש רוב, הרוב קובע מי יבחר את היושב ראש ולא אני קובע את זה.

דוד אזולאי: לגבי הממונים.

דוד אזולאי: באתי ומצאתי עובדה קיימת במשרד.

דוד אזולאי: נכון, יש ממונים שהמשרד ממנה ואני כמדיניות נגד מינויים אלא אני בעד נבחרים.

דוד אזולאי: להרכיב מועצות דתיות בכל אתר ואתר, זה מה שאני רוצה ועל זה אני עובד וכרגע בשל אילוצים, היות והיינו במערכת בחירות, נכנסתי לתפקיד שלי כחדש, עדיין לא הצלחנו להתקדם.

דוד אזולאי: מה שעשינו, הארכנו את המינויים בשלושה-ארבעה חודשים והיום יצאו מינויים חדשים לעוד שלושה חודשים כאשר בזמן הזה אנחנו עושים הכול על מנת להגיע להרכבים.

<מירב דין: קודם כל, כל הכבוד אבל עדיין השאלה נותרה בעינה.

<מירב דין: יכול להיות מצב שתצטרך לתת ממונים מטעמך.

<מירב דין: כאשר זה במגרש שלך, האם אפשר לתת ייצוג לנשים?

דוד אזולאי: אנחנו נותנים ייצוג לנשים ואני לא חותם על שום הרכב שאין לו ייצוג לנשים.

<מירב דין: לא חברות מועצה.

דוד אזולאי: יש חלוקה.

דוד אזולאי: מי שלא יודע, אני מפנה אותו לחלוקה.

דוד אזולאי: יש חלוקה של מגזרים שונים בתוך הרשות המקומית.

<מירב דין: אבל כמה נשים אתה מאשר או מישהו מטעמך מאשר את מספרן?

<מירב דין: להגיד אישה אחת על עשרה גברים, זה לא פרופורציונאלי.

דוד אזולאי: בדיוק כאשר אני מאשר נציג אחד לקהילה שמונה שליש מכלל האוכלוסייה ברשות המקומית.

דוד אזולאי: בסדר?

<מירב דין: לא, זה לא בסדר.

<מירב דין: כרגע הראיתם שמי שנהנות מהשירותים - - -

דוד אזולאי: גברתי היושבת ראש, זה לא הנושא.

דוד אזולאי: את יכולה לקיים דיון בעניין הזה ואני בהחלט אבוא לכאן ואתן לכם את כל הנתונים.

דוד אזולאי: לפני כן, אני מפנה אתכם לצורת ולדרך ההרכב של המועצות הדתיות.

דוד אזולאי: את לא מכירה.

דוד אזולאי: אם את מדברת כך, את לא מכירה.

עאידה תומא סלימאן: בסדר.

עאידה תומא סלימאן: אני שמחה שכבוד השר אומר שהוא מוכן להגיע לדיון כזה.

עאידה תומא סלימאן: אני מקבלת את זה, ואמרת בהתחלה שהבקשות של חברי הכנסת מעכו יקבלו קדימות.

דוד אזולאי: יש גם את הסיפא.

דוד אזולאי: אל תנצלי את זה.

עאידה תומא סלימאן: אני אתעלם מזה.

עאידה תומא סלימאן: אני חושבת שזה נושא שאפשר להעלות אותו שוב ושוב וזה כפי שאמרנו בהתחלה.

עאידה תומא סלימאן: אני אשמח מאוד אם נגיע למצב כזה שתהיה יושבת ראש.

עאידה תומא סלימאן: אני רוצה להגיד לכם שלפני שנתיים-שנה וחצי נעשתה היסטוריה אצל הנוצרים האורתודוכסים כאשר יש יושבת ראש המועצה הדתית בנצרת פעם ראשונה בהיסטוריה ואולי מקרה ראשון בעולם בו נבחרה אישה לתפקיד הזה של יושבת ראש המועצה הדתית והיא, אני אגיד את זה לא לציטוט, במקרה אחותי.

עאידה תומא סלימאן: אני מקווה שאני אוכל כאשר אני מכהנת כיושבת ראש הוועדה להכריז על יושבת ראש מועצה דתית יהודית.

<מירב דין: אם אפשר הערה קטנה לגבי חברות מועצה.

<מירב דין: אני חלילה לא תוקפת אבל חברות מועצה שכן נבחרות אפילו מטעמך, לתת להן את ההכשרה.

<מירב דין: אני כחברת מועצה קיבלתי את ההכשרה בהתנדבות מארגון אדווה ושתי"ל שנמצאים כאן וכל הכבוד להם.

<מירב דין: אם אפשר שמשרד הדתות יארגן הכשרה כזאת.

דוד אזולאי: מי שנותן הכשרה לחברי מועצת העיר, הוא ייתן גם הכשרה למועצות הדתיות.

דוד אזולאי: עבדך הנאמן היה פעם חבר מועצת העיר ואף אחד לא הכשיר אותי לשם והגעתי לכנסת בלי הכשרה.

<מירב דין: אז יש לי עתיד.

דוד אזולאי: יש לך עתיד.

עאידה תומא סלימאן: אני רוצה לבקש מגברת אביבית רביע, משגיחת כשרות מוסמכת.

<אביבית רביע: מוסמכת אבל טרם קיבלה את התעודה בנוסף ל-16 נשים נוספות שסיימו את הקורס בראשות אמונה.

<אביבית רביע: אנחנו עדיין לא קיבלנו את התעודות על אף שנבחנו לפני כשנה וחצי.

<אביבית רביע: הם אומרים שזאת בעיה טכנית שרב ראשי לא חתם על התעודה.

<אביבית רביע: לא יודעת למה, אבל לא קיבלנו.

<אביבית רביע: שאלה שנייה.

<אביבית רביע: מה עמדת הרבנות, מה עמדת משרד הדתות לגבי העסקת נשים כמשגיחות כשרות?

<אביבית רביע: עד היום מבחן האמת היה - לאחר המבחן, לאחר שניגשנו למבחן – האם נקבל הצעות עבודה, האם יעסיקו אותנו במסגרות של רבנות וכולי.

<אביבית רביע: לא.

<אביבית רביע: זה לא קרה.

<אביבית רביע: במשך השנה וחצי האחרונות שעברו קיבלנו רק שתי הצעות עבודה.

עאידה תומא סלימאן: אני משערת שיש עוד שאלה מגברת קרן חדד, מנהלת קבוצת אדוות.

עאידה תומא סלימאן: בבקשה.

עאידה תומא סלימאן: אני רואה שעולות עוד ועוד בעיות שקשורות למשרד אולי או שאלות והן לא קשורות לתקציב.

עאידה תומא סלימאן: הייתי רוצה שנתמקד בעניין התקציב ולשאלות אחרות אני מבטיחה לכן שנקיים עוד דיון או שנפנה בישיבה מסודרת – לא תמיד צריך דיון אלא אפשר גם לשבת בישיבה מסודרת – ופגישה עם השר או מי מטעמו כדי לנסות לפתור את הנושאים.

<קרן חדד טאוב: אני מנהלת קבוצת אדוות.

<קרן חדד טאוב: כבר מעל שנתיים אנחנו יחד עם שתי"ל מקיימות השתלמות ופעילות בנושא של נשים במועצות דתיות ולכן אני מניחה, אני מקווה לפחות, שחלק מהחומר אני יודעת.

<קרן חדד טאוב: אני מודה לשר.

<קרן חדד טאוב: אני בעזרת השם ביום ראשון הבא אהיה אצל השר בנושא של שכר הבלניות כי כמו שחברת הכנסת לביא ביקשה, הנושא של שכר הבלניות קודם כל הוא מתחת לכל ביקורת והשר מסכים לזה, אבל גם אין נתונים שקופים.

<קרן חדד טאוב: זאת אומרת, אנחנו לא מצליחים להבין את הנתונים ונשמח לקבל אותם.

דוד אזולאי: אני אתחיל מהסוף.

דוד אזולאי: לגבי הבלניות.

דוד אזולאי: אני מכיר את הנושא הזה והוא נושא מאוד כואב.

דוד אזולאי: יש לי הערכה רבה לעבודת הבלניות.

דוד אזולאי: אנחנו נמצאים בעיצומה של עשייה בעניין הזה ואני מאוד מקווה שבתקציב הבא בעזרת השם נהיה אנשי בשורה.

דוד אזולאי: אני רוצה להגיד לך שאני מוסיף כרגע בלניות ובנשימה אחת גם את אותם עובדים שעוסקים בקבורה, גם הם לצערי הרב עושים עבודת קודש עם משכורות לא מכובדות בלשון המעטה.

דוד אזולאי: לגבי משגיחות כשרות.

דוד אזולאי: בשבוע שעבר היה דיון בוועדה לפניות הציבור והופעתי שם.

דוד אזולאי: אני אוהב להופיע בכנסת, זה בסדר.

עאידה תומא סלימאן: מקרה נדיר.

דוד אזולאי: לא.

דוד אזולאי: לי אין בעיה.

דוד אזולאי: ביליתי בבית הזה הרבה שנים ואין לי בעיה להיות כאן ואני שמח לעשות את זה.

דוד אזולאי: חוץ מזה, אני מקבל משכורת יפה שאני צריך להצדיק אותה.

דוד אזולאי: אני רוצה להגיד לך שלפני כשבועיים היה דיון בוועדה לפניות הציבור על נושא אחר אבל דומה לזה שהעלית, לגבי עיכובים של תעודות למיניהן.

דוד אזולאי: הנושא נמצא בטיפול ואני בהחלט אבקש ממך להוציא לי בבקשה פנייה, אני אבדוק את זה ותקבלי תשובה מסודרת למה עד היום לא קיבלתן את התעודה.

דוד אזולאי: לגבי העסקה שלכן, מי אני שאני אגיד למעסיק אם הוא רוצה להעסיק משגיח או משגיחה?

דוד אזולאי: זכותו.

<אביבית רביע: אבל אנחנו יודעים שזה ברשות המשרד.

דוד אזולאי: ברגע שקיבלת הכשרה ואת עושה מלאכתך נאמנה והרבנות הכשירה אותך, אני בסך הכול השליח של הרבנים לעניין הזה.

<אביבית רביע: תודה רבה, השר.

עאידה תומא סלימאן: אני חושבת שקיימנו דיון מאוד ענייני.

עאידה תומא סלימאן: אני מאוד מודה לכבוד השר על ההתייחסות העניינית וגם על הנכונות להקשיב ולנסות לתקן ולהתקדם הלאה.

עאידה תומא סלימאן: כפי שאמרתי, לא ידעתי שאני מקיימת ישיבה שכמעט אפשר להגיד עליה היסטורית וחגיגית, אבל אני בהכרח חייבת לומר שבאמת אנחנו מתחילות דרך חדשה.

עאידה תומא סלימאן: כפי שאמרתי מהתחלה, אנחנו נעקוב אחרי ההתפתחות בתכנית וננסה לתמוך ולעזור כמה שאפשר.

עאידה תומא סלימאן: אני מודה לאנשי המשרד שהגיעו והציגו.

עאידה תומא סלימאן: נחכה לתשובות בעניין פילוח השכר כי כבר כבוד השר הודה שיש בעיה בנושא הזה של השכר.

עאידה תומא סלימאן: אני מאוד מקווה שנמצא דרך לתקן אותו.

עאידה תומא סלימאן: בשאר הנושאים שעלו שקשורים למועצות הדתיות, אנחנו נמשיך את ההתדיינות ואת הדיבור בנושאים האלה.

עאידה תומא סלימאן: אני מודה לכם.

עאידה תומא סלימאן: תודה רבה.

דוד אזולאי: אני מודה לך.

עאידה תומא סלימאן: אני נועלת את הישיבה.